MATXINADA ARMATUA (KOMINTERN) | Aurrera langileria\nMATXINADA ARMATUA (KOMINTERN) Leave a comment\nNazioarteko Mugimendu Komunistaren borroka-moldeen eta gerrillen azterketarekin jarraituz, “Matxinada Armatua” aurkezten dugu.\nLan hau 1928an argitaratu zuen Komintern-ak (Nazioarteko Komunistak) koadro komunisten eta aldekoen ikasketa bultzatzeko borroka armatuaren inguruan. Argitaletxe faltsu baten izenean argitaratu zen legalitate kutsua emateko eta ezizen germaniar batekin atera bazen ere, egiatan hainbat egilek hartu zuten parte bere elaborazioan (Ho Chi Minh haien artean).\nLan honetan porrot egindako proletalgoaren hainbat matxinada armatu aztertzen dira irakaspenak ateratzeko asmoz eta gero zuzentarau batzuk eman. Matxinada hauek dira: Reval (Estonia, 1924), Hanburg (Germania, 1924) eta Kanton eta Shangai (Txina, 1927). Ez dira Hungaria eta Bavaria-ko adibideak aztertzen, zeintzuek armada gorrien sorkuntza ekarri zuten, inperialistek SESB “beste herrialdeen aferetan sartzea” ez egoztearren.\nLana matxinada armatuaren borroka moldean zentratzen da, Alderdi Komunistaren paperan honen prestakuntzan eta hau greba politiko eta manifestazio armatuen uztartze bidez planteatuz, matxinadan kale-borrokek eta hiriko borroka armatuak duten garrantzia azpimarratuz. Iraultzak gerra zibil iraultzaile luzeago baten forma hartzea berezkoa dela onartu arren, ez da sartzen borroka armatu honen nondik norakoak sakonki aztertzera. Nekazal eremuko gerrillen formakuntza bai lantzen da, baina ez hiri-gerrillena. Ez da lantzen ezta ere borroka armatuaren papera egoera iraultzailearen sorkuntzan, nahiz eta ekintza gerrillariak babestu behar direla esan masen sostengua badute.\nKontuan hartzen ez duen beste puntu garrantzitsu bat, bere garairako ere, Estatu inperialisten ejertzitoen profesionalizazioa da, politikoki ziurrak izateko helburuaz. Honetan erakunde faxisten elikatzea eta babesa ere garrantzia handia hartzen du. Hala ere, ez da menperakuntza forma faxistapeko egoerarik aztertzen. Egun oso kontuan hartzekoak dira ere kontrairaultza prebentiboaren doktrinak eta gizartearen eta errepresioaren militarizazioa, inperialismoaren erreakziorako joeraren eskutik, edozein kimu iraultzaile mozteko ezarriak.\n“1. II. Nazioartekoa eta matxinada\nMatxinada armatua proletalgoaren klase-borrokaren formetako bat gisa, Marx eta Engels-en sistemaren erdigunea da. Proletalgoak forma hau erabiltzearen erabateko beharra, halabeharra, klase-borrokaren iraultzaren fase historiko jakin batean nazio jakin batean, forma sozialen garapenaren, historian bortizkeriaren paper iraultzailearen, klase baten menperatzearen bitarteko gisa Estatuaren paperaren eta azkenik proletalgoaren diktaduraren ikuskera marxista ososaren berehalako ondorio dira. Borroka armatuaren, eta orokorrean klase zapaltzaileen aurkako proletalgoaren borroka armatuaren, beharra eta halabeharra ukatzea, derrigorrez klase-borroka orokorrean ukatzea da, proletalgoaren diktadura ukatzea da eta aldi berean marxismo iraultzailearen oinarri berak aldatzea da, ez-erresistzentziaren doktrina higuingarri batean bihurtuz.\nEz onartzea proletalgoaren diktadura kapitalismotik sozialismorako iragate posible bakar gisa, praktikoki iraultza proletarioa orokorrean ez onartzea da. Kapitalismotik sozialismora iragateko bide desberdin, ez-bortitz, hots ez-iraultzaile, baten aukera eta beharra erakusten saiatzen diren beste ikuskera guztiak proletalgoaren papera gizartearen abangoardia gisa ukatzen dute, beste klaseekiko mendeko egoera batera baztertuz.\nBere idatzietan, eta bereziki Estatua eta Iraultza bere lan aipagarrian, Lenin-ek, Marx eta Engles-en doktrinan oinarrituz, marxismo iraultzailearen funtsezko ikusmolde hauen hauskaiztasuna aparteki erakutsi du, oportunistek sistematikoki alde batera utziak, desitxuratuak, itxuraldatuak. Beste aldetik, II. Nazioartekoaren, eta bereziki sozialdemokrazia germaniarraren, historia eta hondamen ideologiko lotsagarriek, honen jarrera sozialismo zientifikoaren oinarrizko auzien aurrean (Estatua, diktadura, matxinada), era biribilean eta praktikan baieztatu dute Marx eta Engles-en ikusmoldeak, Lenin-ek zuzenetsi eta osatuak gertakari historiko berrietan oinarriztuz, ongi eraikiak zeudela.\nFuntsezko auzi hauekiko –proletalgoaren diktadura, boterearen aldeko behargin-klasearen borroka armatua, Estatu burgesaren suntsidura eta gobernu-aparatu baten eraketa bere hondarren gainean- hala nola marxismo iraultzailearen oinarrizko beste auzi guztiekiko marxismoaren desitxuratze oportunistaren zeregin hedatzailea, jakina denez, sozialdemokrazia germaniarrari dagokio. Marx-entzat “historian indarra beti erregimen berri batez ernaldutako erregimen zaharraren emagina izan den” bitartean; “gizarte kapitalista eta gizarte komunistaren artean lehenetik bigarrenerako iragate-aldi iraultzailea dagoen… eta aldi honetako Estatua proletalgoaren diktadura iraultzailea baino izan ezin den” bitartean; “iraultza biztanleriaren zati batek besteari bere borondatea fusil, baioneta eta kanoien bitartez ezartzen dion ekintza bat den… eta zeinetan alderdi irabazlea bere menperatzea bere armek atzerakoiei iradokitzen dieten beldurraren bitartez mantentzera derrigorrez behartuta dagoen” bitartean; Marx-en arabera, “burgesia indarrarez bidez uzkailtzean, proletalgoak bere menperatzearen oinarriak jartzen dituen” eta “Komunak bereziki behargin-klaseak ezin duela bakun eta xaloki Estatuaren makineriaz jabetu eta bere helburu propioentzat martxan ipini erakutsi duen”, baizik eta “suntsitu behar duen, kontinentean benetan herrikoia den iraultza ororen lehen baldintza den “ bitartean, sozialdemokrazia germaniarrak beti defendatu izan du, eta defendatzen jarraitzen du, erregimen kapitalistatik erregimen sozialistarako igarotzea bide baketsutik, odol isurketarik gabe, burgesiaren gobernu-aparatua suntsitu gabe, proletalgoaren diktadura eratu gabe, emango den kontzeptua.\n2. Boltxebismoa eta matxinada\nIraultza proletarioak ez du lerro zuzen bat jarraitzen. Igoera eta jaitsiera, garaipen partzial eta aldi baterako porroten bidez egiten du aurrera. Iraultzaren behin betiko garaipena ezinezkoa da igoera eta jaitsiera hauek gabe bere garapenean zehar. Proletalgoa borroka iraultzaile luze honetan gogortzen da, bere indar propioak, etsaiaren indarrak eta politika ezagutzera ikasten du; eskarmentu honi esker, politika eta taktika propio batzuk eratzera iristen da, historiaren irakaspenak pilatzen ditu eta borrokara doa energia berri batekin bere klase-helburuak gauzatzeko. Zentzu honetan, proletalgoak pairatutako aldi baterako porrotek ez dira soilik porrot gisa hartu behar. Haietako bakoitzak garaipen baten osagaiak ditu, halabeharrez gertatuko dena. Engels-ek behin esan zuen: “Garaitutako ejertzitoak eskola onak dira”. Hitz miresgarri hauek are gehiago ezarri daitezke ejertzito iraultzaileei, klase aurreratuen artean bildutakoak (Lenin). 1905eko saiakera orokorra gabe, ezin izango litzake 1917ko urriko errusiar proletalgoaren garaipena ulertu. Garaipen eta porrot latz multzo bat gabe, proletalgo txinatarraren hamaika pairamenen gain jasandakoak, ezin izango litzake ulertu iraultza proletarioaren garaipen saihestezina Txinan. Hau zalantzarik gabeko zerbait da. Ikuspuntu honetatik hartu behar da matxinaden auzia, ez jada orokorrena baizik eta partzialena, proletalgoaren eta zapaldutako nekazalgoaren borroka partzialarena (ez unibertsala) klase zapaltzaileen aurka.\n1906an, “Partisuauen gerra” bere lanean, Lenin-ek zioen:\n“Erabat naturala eta saihestezina da matxinadak forma garaiago eta osoagoa hartzea, gerra zibil luze batena, herrialde osoa hartuko duena, hots herriaren bi zatien arteko borroka armatu bat. Gerra hau ezin da ulertu borroka handi ez ugari multzo gisa bat baino, tarte nahiko handiez banatutakoak, zeinetan zehar gatazka txiki pila bat ematen diren. Hau gertatzen bada, hau zinez gertatzen bada, sozial-demokraziak halabeharrez masak aldi berean borroka handi hauetan eta gatazka txiki hauetan gidatzeko erakundeen sorkuntza xedetzat hartu behar du”.\n(…) Hainbat matxinada mota dago: matxinada garaileak, porrotean amaitzen duten masen matxinadak, partisauen gerra txikia (gatazka txikiak), putsch-matxinadak, hots soilik alderdi edo edozein erakundek antolatzen dituenak, masen parte hartzerik gabe.\nAlderdiaren jarreraren irizpide nagusia matxinada mota ezberdin hauen aurrean hurrengoa da: masek parte hartzen dute ala ez? Alderdiak putsch-ak baztertzen ditu, abenturazaletasun burges-ttipiaren adierazpenak izateagatik. Alderdiak edozein masa-borroka babestu eta gidatzen du, gatazka txikiak edo partisauen operazioak barne, masek zinez parte hartzen badute.\n(…) Historiak emandako matxinada adibide ezberdinen ahal den azterketarik osoenak, ondorio orokorretara iristea ahalbidetuko duten materialak emango dizkigu, proletalgoaren borroka armatuaren antolakuntza eta gidatzearen inguruan.\nXX. mendeko nazioarteko proletalgoaren klase-borrokaren historia arras aberatsa da borroka armatuaren adibideetan. Gure zereginak ez du matxina proletario guztien azterketa hartzen, ezta garrantzitsuenenak ere. Soilik adibide bereizgarrienak, hezigarrienak, aztertuko ditugu, hala printzipio politikoen ikuspegitik, hots baldintza sozial eta politikoen hautemate eta matxinadaren hasierako unearen aukeratzearenak, nola matxinadaren prestakuntza eta gidatze militarraren ikuspegitik.\n3. Reval-eko matxinada\nMasen gelditasuna azaltzen da ez Reval-eko proletalgoak izpiritu iraultzailea ez izateagatik, baizik eta ez zegoelako politikoki eta materialki prest preseski abenduaren 1ean ekiteko. Gudaren aurkako astetik, Alderdi Komunista ez zen saiatu masa-manifestazio bat bera ere antolatzen, ez zituen beharginak grebara deitu behin ere, ez zituen kalera ateratzera premiatu, gobernuaren mertzenario armatuen zanpatze goiztiar baten beldur. Tomp komunistaren, Estoniako sindikatuen lehendakariaren, erailketa basatiaren aurrean ere, matxinada baino hiru egun lehenago fusilatutakoa, Alderdi Komunistak ez zituen masak protestatzera bultzatu. Alderdiak matxinadan faktore militarraren garrantzia puztu zuen, masen mugimendu iraultzailearena gutxietsiz. Itsumustuko ekintzaren printzipioak, zentzu soilki militarrean, dena hartu zuen matxinadaren prestakuntzan. Proletalgoak ez zituen inondik ere abenduaren 1eko gertakizunak ulertu, Alderdiaren igarotzea ekintza zuzenera zakarregia izan baitzen. Matxinada ezustekoa izan zen ez soilik burgesiarentzat, baizik eta Estoniako klase langileentzat ere, eta bereziki Reval-en. Alderdiak burgesiari boterea iraultzaile leialen multzo txikiekin kentzea espero zuen, hots abangoardia baten abangoardiarekin, ezusteko ekintza militarren bitartez; edo behintzat arrail bat irekitzea Estatu burgesan, gerora masak herrestatzeko eran eta gudua herri langilearen matxinada orokor batekin burutu.\n(…) Taldeen jarduera urriaren eta borrokan gogo eskasaren zergatia, gure aburuz, matxinoak masa beharginetatik isolatuak sentitzen zirela da, ez zutela nahiko sostengurik jasotzen: masek soilik begikotasun pasibobat sentitzen zuten beren abangoardiarekiko.\nEz dira abangoardia baten ekintza militarrak boterea hartzeko masen borroka aktiboa sortu ahal eta behar dutenak; masa langileen bultzada iraultzaile boteretsua da abangoardiako destakamenduen ekintza militarrak eragin behar dituena; (…)\n4. Hanburg-eko matxinada\nAlderdi Komunistak 18.000 kide inguru zituen. Bere borroka-erakundeak gutxi gorabehera 1.300 gizabanako zituen. Muin aktiboa zen, Ordnerdienst (OD) deitua, lurralde-printzipioaren arabera antolatutakoa 5 eta 10eko taldeetan, auzo-batzordeen menpeko antolatzaile militarren gidaritzapean, aldi berean Hanburg-eko Batzodearen menpe zeudenak, hiriko antolatzaile militarraren bitartez. Matxinada baino pixka bat lehenago, ODaren egiturak hurrengo forma hartu zuen: oinarrian, 8 gizabanakoen talde bat buruzagi batekin; hauetako 4 taldek eskuadroi bat osatzen zuten eta 4 eskuadroik sekzio-buruzagi baten agindupeko sekzio bat. Sekzio bakoitzak txirrindulari eta motoziklista kopuru jakin bat zuen, hainbat erizain (behargin-sorospen Elkartekoak) eta esploratzaileak, gehienak emakumeak.\nODa hasiera batean Alderdiaren bilera, mitin eta manifestazioetarako goardia gisa zegoen. Egiteko hauetan era berean auzo-batzarretarako eta inprenta komunistentzako gaueko goardiak zeuden, hala nola kontsignak margotu eta aldarrikapenak itsasteko. ODak Hanburg-en kalibre ezberdinetako suzko laurogei arma inguru zituen, gehienak errebolberrak.\nAbuztuko hilabetean, Erdiguneko Batzordearen ildoaren arabera zenturia proletarioak eratzen hasi zirenean, ODak koadroak ematen zituen. Urriko mugimendua ematerakoan, Hanburg-en militarki antolatutako hamabost zenturia zeuden, baina armarik gabe. Bakoitzak 40 edo 60 gizabanako zituen. Zenturia hauek proletalgoaren borroka-indar handia osatzen zuten, armatu ondoren kontra-iraultzaren indarren aurka borroka eutsiko zuen goardia gorria, matxinada orokorraren unean. Hala eta guztiz ere, zenturien helburua ez zegoen argi erakunde komunista orokorrarentzat. Ez zen gidalerro zehatzik eman, Erdiguneko Batzordeak ez zuen ahaleginik egin argiago egiteko. Alderdiak, edo zati zehatz batek behintzat, eta ODak bereziki, zenturiak ODaren atal osagarri bat bezala hartzen zuen, borroka-bitarteko bat bezala. Goardia gorriaren oinarria ODa zen. Alderdiak arreta guztia ipintzen zuen ODko kideen prestakuntza militarrean, armen bilketara, eta abar… Esan beharra dago ODaren prestakuntza militarra zinez ona zela. Gehienbat, ODak bere armak erabiltzen ikasi zuen; kale-borrokaren funtsezko elementuak ezagutzen zituen; etsaiaren gailuaren eta batez ere poliziaren ikuskatzeak egiten zituen; aurkaria armagabetzeko eta matxinadaren plana ezartzeko informazio baliagarriak lortu zituen. Beste hitzetan, ODa polizia eta faxisten aurkako borroka erabakigarria hasteko aktiboki prestatzen zen, Alderdiak erabakitzerakoan.\nMugimenduaren hasieran, matxinadaren zuzendaritzak burkide batzuk bidali zituen (armak ez zituztenak) hiriko barneko geltokietara, lantokien ateetara eta beharginen beste biltze-tokietara, greba orokorra aldarrikatzeko eta borroka aktibora deitzeko. Komunikabide guztiak bertan behera geratu ziren, lantokiak gerarazi ziren eta beharginak borrokaren puntu ezberdinetan elkarretaratu ziren.\n(…) Nahiz eta masek ez zekiten matxinada preseski urriaren 23an hasiko zela, borroka jada egun horretako goizaldean hasi zela jakin zutenean, berehala hartu zuten parte, era batean edo bestean. Oihu orokorra zen: “Emaizkiguzue armak!” Baina armak oso urriak ziren. Barrikadak eraikitzearen kontsigna bota zen unean, hauek ia berehala agertu ziren auzo guztietan. Hau soilik masa beharginen parte-hartzeari esker izan zen, eta bereziki emakumeena.\n5. Kanton-eko matxinada\n(…) Shangaiko matxinadetan eta orohar Kanton-eko matxinada arteko borroka iraultzaile osoan zehar, proletalgo txinatarra estuki aliatua egon bazen burgesia nazional-erradikalari, bere abangoardia Alderdi komunista Kuomintang-arekin bloke bat osatzen bazuen (ordurako lau indar politikoen adierazpena zena: proletalgoa, burgesia, nekazariak eta hirietako biztanleria txiroa), Kanton-eko matxinadan proletalgo txinatarra lehen aldiz klase zinez burujabe gisa agertu zen, burgesiaren, kasta militarista edo feudalen eta inperialismo atzerritarraren aurka borrokatu zena, proletalgoaren eta nekazalgoaren diktadura demokratiko iraultzailearen alde, Sobieten boterearen alde borrokatu zena. Alderdi komunista txinatarraren gidaritzapean, Kanton-eko proletalgoak boterea hartzea lortu zuen milioi bateko biztanleko hiri batean, eta berrogeita zortzi orduz mantentzea lortu zuen. Honela mundu osoari erakutsi zion proletalgo txinatarra behin betiko bere buruaren kontzientziaz jabetu zela, politikoki eratu zela, klase burujabe batean bihurtu zela, iraultza txinatarraren indar zuzentzaile eta gidaria izateko gai. Azkenean erakutsi zuen iraultza txinatar handia proletalgoaren hegemoniapean egingo zela.\nGero Txinan gertatu ziren jazoera iraultzaileak, hala nola Kanton-eko matxinada, baieztapen hau ongi oinarrituta zegoela berresten dute. Matxinada baino lehenago jada, burgesia txinatarra indar iraultzaile bat izateari utzi zion, behin betiko kontrairaultzaren eremura pasa zen, eta kasta feudal eta militaristekin eta inperialismo atzerritarrarekin batera guda amorratua zeraman aurrera proletalgoaren eta bere aliatuen aurka: nekazariak eta hirietako biztanleria txiroa. Kanton-eko matxinada ondoren, iraultzaren aurkako erreakzioaren borroka hau areagotu egin zen. Klase langile txinatarren borroka gidatzeko gai zen indar bakarra proletalgoa izaten jarraitzen zuen.\nJakina, honekin ez dugu esan nahi ejertzito iraultzaileko 20.000 edo 25.000 gizabanako hauek, Kanton-eko matxinada eman zen baldintzetan, borroka luze bat mantendu ahal izango zutenik erreakzioaren aurka. Etsai-indarren nagusigoa itzela zen. 20.000 edo 25.000 gizabanako hauen amaierako garaipena ezinezkoa zen, Kanton-eko proletalgoaren ale erabakiorrek armen bidez aktiboki sostengatu izan ezean (Alderdiak borroka aktiboan parte harrarazten jakin izan balu), nekazal biztanleria masiboki esku hartu izan ezean, edo gutxienez partisau-ekintzak egin izan balitu Kanton-en aurka zihoazen tropa militaristen bidean, tropa hauen zati baten arreta desbideratzeko gutxienez. Azkenik, ejertzito militarista hauetan deskonposizio-zantzu batzuk eragin behar izan ziren. Kasu honetan, Kanton-eko matxinada, iraultza txinatarraren atzeguardiako borroka gisa, 1927an, igoera berri baterako abiapuntua izan zitekeen.\n6. Shangai-ko matxinadak\nAlderdi komunistako zuzendaritza proletalgo txinatarraren zeregina iraultzan gutxietsi zuen. Proletalgo hori iraultza demokratiko-nazionalaren bitartez bere hegemonia eskuratzeko oraindik politikoki nahiko indartsua ez zela jo zuen. Nahiz eta Alderdiko buruzagi batzuk teorikoki onartu borrokatzearen beharra iraultzan proletalgoari zeregin gidari bat ziurtatzeko, hau esaldi bat baino ez zen, ez baitzen inolako ahaleginik egin honetarako.\nAlderdiko zuzendaritza euskarrietan halako uste bat, proletalgoaren zereginaren ingurukoa, nagusi zenez ondorioa garbia zen: iraultza demokratikoaren lidergoa Kuomintang-ari zegokion; proletalgoa eta bere abangoardia beren taktika Kuomintang-arenaren arabera ezarri behar zuten, Kuomintang-aren politika ezeztatzen zuen aldarrikapenik ezin zuten erabili, Kuomintang-aren atzetik joan behar ziren. Honela ulertzen zituen Alderdiak N.K.ren ildoak iraultza demokratikoan Kuomintang-arekin Alderdi Komunistaren aldi baterako blokearen inguruan.\n(…) Kuomintang-aren politikari Alderdi Komunistaren men egite hau, menperakuntza hau, ez zuen soilik lehenengo matxinadaren aldia ezaugarritzen, baizik eta hurrengo aldiaren zati handi bat ere, 1927ko abuztuko hilabeteko ezohiko biltzarra arte, aurreko zuzendaritza oportunista ordezkatu zuena.\nLehenengo matxinadaren porrotaren kausak, aurretik aipatutakoak, A.K. txinatarrak auzia honetan orientabide aizun bat hartu zuelako jazo ziren soilik: nork hartu behar du bere gain iraultzaren paper gidaria: Kuomintang-a ala Alderdi Komunista? Kuomintang-arekin blokea mantenduz eta bere ondoan borrokatuz iraultza nazionalaren kontsignen alde egokiro ekin zuen. Baina ez zen ezta une batez ere bistatik galdu behar Kuomintang-ak iraultza traizionatu ahal, eta halabeharrez behar zuela; atsedenik gabe aldarrikatu behar zen Alderdi Komunistaren eskubidea iraultza nazional-demokratikoan bere politika propioa izateko. Ez zen inoiz bistatik galdu behar iraultza nazional-demokratikoaren helburuak, hala Txinan nola gainontzeko munduan, soilik iraultza proletarioaren bitartez izan daitezkeela osoki eskuratuak.\nShangai-ko behargin-klasearen diziplina txundigarria eta borrokarako trebetasuna nabarmendu behar dira. Greba orokorra ordu zehatz baterako izan zen ezarria eta justu une horretan Shangai-ko behargin guztiak greba hasi zuten. Ordu batetan doi hasi zen poliziaren armagabetzea auzo guztietan. Eta gainera armagabetze hau bere gehiengoan armagabe zueden beharginek egin zuten (soilik 150 mauser zeuden).\nGreba orokorraren eta matxinadaren halako egikaritze zehatz bat Shangai-ko behargin-klasearen eta burgesia-ttipiaren zati baten baitan Alderdi Komunistaren eragin itzelari esker izan zen posible soilik.\nOrokorrean Alderdi Komunista Txinatarrak, edo hobeki esanda bere zuzendaritzak, ildo zuzen bat jarraitu zuen altxamenduaren antolakuntza, prestakuntza eta gauzatzearen inguruan, bere ekitea Kuomintang-aren aurrean ez zen hainbeste bat etorri: proletalgoaren zeregin iraultzailea gutxietsi zuen; Kuomintang-a eta burgesia nazionala faktore iraultzaile gisa hartzen jarraitu zuen burgesiaren zati bat eta ondorioz Kuomintang-a (bere eskuin hegoa) behin betiko kontra-iraultzaren eremuan sartu zirenean eta bertako elkarte atzerakoiekin eta atzerriko inperialismoarekin ulertzeko prest zeudenean.\n7. Alderdi komunistaren lana klase zapaltzaileen indar armatuak eragabetzeko\nBaina hemendik ez da inolaz ere ateratzen N.Z.ren ale eskuindarren ondorioa, iraultza soilik gerra bat eta gero posible dela uste dutenak. Atera behar den ondorioa da matxinadaren prestakuntza egin behar dela aldi berean ejertzitoaren barneko agitazio bitartez eta indar armatu proletario propioen eraikuntza bitartez, oraindik eragabetua izan ez den ejertzito erregularraren zatiaren aurka armak eskuetan borrokatzeko gai direnak. Ez da ahantzi behar matxinadaren unean ejertzitorako borroka ere armen bidez egin behar dela. Zenbat eta aurreratuagoa egon ejertzito burgesaren eragabetzea, are indartsuagoak izango dira proletalgoaren indar armatuak, are errazagoa izango da borroka matxinada beran zehar. Kontrakoa ere egia da.\n(…) Proletalgo iraultzailearen benetako orientabide leninista gerrate inperialistaren aurrean, gerra hau gerra zibilean bihurtzean datza. Ejertzitoaren aurrean, gerrate inperialistaren faktore nagusia, Alderdiaren eta proletalgo iraultzaile osoaren jarrera ejertzito inperialistaren erabateko eragabetzea, eta proletalgoaren eremuan soldaduen sartzea, lortzera jo beharra dauka. Hori da ejertzito barneko agitazio ororen amaierako xedea. Iraultza proletarioaren garaipenarekin soilik ahal izango da zeharo eskuratu. Boterea Estatu burgesaren eskuetan jarraitzen duen bitartean, ejertzito burgesa Estatu honen funtsezko elementu gisa mantenduko da. Herrialdeko egoera politikoa edozein izanda ere, proletalgoaren helburua ejertzito burgesa gehienezko mailan eragabetzea eta ideia iraultzaileak sarraraztea da.\n(…) Lan iraultzailearen baldintzak ejertzito profesionalen baitan derrigorrezko zerbitzu bidez errekrutatuko ejertzitoekiko ezberdinak dira. Orokorrean, lehenetan zaila da aurretik aipatutako aldarrikapen partzialen propaganda aurrera eramatea. Hala ere, ez da lan hau alboratu behar, inolaz ere. Ejertzito profesionalak orokorrean ale proletarioz (langabetuak) eta nekazari txiroz osatuta daude: soldadu hauen masan lan egiteko oinarri bat da. oso kontutan izan behar da troparen osaketa soziala eta berezitasunak. Propagandarik kementsuena egin beharko da burgesiak proletalgoa borrokatzeko eratutako tropa berezien aurka (gendarmeria, polizia), eta bereziki borondatezko talde armatuen aurka (faxistak). Batez ere, zorrozki borrokatu beharko da faltsukeria erreformisten aurka, faxisten “erabilgarritasun publikoaz” eta “herri-poliziaz”, “berezko eskubideaz” eta halako ergelkeriez mintzo direnak; biztanleriaren gorrotoa asaldatu beharko da tropa berezi hauen aurka, beren benetako izaera salatu behar delarik. Baina aldi berean, antolakunde militar hauetan eragabetze soziala eragin beharko da, haietako ale proletarioak berreskuratzeko. (…)\nEra orokorrean, alderdi komunistek elkarte bolondresen deuseztapena eskatu behar dute. Zentzu honetan, kanpaina politikoa egin beharko dute eta aldi berean, barrutik eragabetzen saiatuko dira. Esperientziak erakusten du erakunde proletario erdi-militarren eraketa, Germaniako Fronte Gorria bezala, oso arma indartsua dela elkarte hauen aurka, eta ale proletarioak berreskuratzeko bitarteko bat. Beraz, ahal denean, mota honetako erakundeak sortzen saiatu beharko da, beren xede nagusia burgesiaren elkarte militarrak eragabetzeko lan bat (politikoa eta antolakuntzazkoa) egitea izango dena.\n(…) Polizia germaniarra ez da salbuespena. Lan iraultzailea beharrezkoa eta posiblea da gainontzeko herrialdeetan. Klase zapaltzaileen eskuetan dagoen errepresio-trena gisa poliziaren garrantzia dela eta, eta lan honek bilakaera “baketsuko” garaietan ere eman dezaakeen emaitzak direla eta, boterea hartzeko proletalgoaren borrokaren gain poliziaren ahalmen politikoek izango duten eragina aipatu gabe, sektore honetan egindako lana ez da inoiz gehiezkoa izango.\n8. Indar armatu proletarioen antolakuntza\nEgoera berehala iraultzaile batean, proletalgo iraultzailearen alderdiaren helburuetako bat proletalgoaren indar armatuen eraketa da, borroka-erakunde baten osaketa. Borroka-erakunde honen beharra eztabaidaezina da.\nHerrialde askotan egin diren matxinada armatuen esperientziak erakusten du, Alderdiaren lana ejertzitoaren barnean eta orokorrean burgesiaren indar armatuaren barnean oso bikaina izanda ere, inoiz ez dela posible izango ejertzito osoa eragabetzea matxinadaren unerako; ezta guztiz indargabetzea ere bere baitan lan politikoaren metodoez soilik. Beti egongo dira aginte atzerakoiari leialak diren unitate eta taldeak, proletalgoaren aurka aktiboki borrokatuko dutenak.(…)\nMatxinadaren eta kale-borrokaren taktika (matxinada orok hiri batean kale-borroka forma hartzen du) arras zaila da bere berariazko karaktereak direla eta, aurrerago aztertuko ditugunak, eta ejertzito erregularren taktika arruntaz desberdintzen duena. Bere ikasketak ahalegin luze eta saiatuak behar ditu. Beraz, azkenera arte marxista den alderdi iraultzaile batek, hots matxinada arte bat gisa hartzen duena eta behargin-klasean altxamendu armatuaren ideia zabaltzen duena, etorkizuneko matxinadako koadroen heziketaren auzia praktikoki plantatu beharra dauka, erantzun bat emateko. Horretarako, alderdi proletario bakoitza une honetatik prestatu behar da, egoera berehala iraultzaile bati itxaron gabe, bestela oso berandu izango baita. Dagoen egoera politiko edozein izanda ere prestatu beharra dauka. Bere itxurazko zailtasuna arren, arazoa ez da konponezina. Marxismo-leninismoaren ikasketaren parean, Alderdiko zuzendaritzak arte militarraren ikasketa antolatu behar du, matxinada ezberdinen irakaspenen ikasketa, nagusiki Errusia, Germania eta Txinakoak. Ikasketa hau zirkuluetan, eskoletan (legalak, erdi-legalak edo ilegalak, baldintzen arabera), proletalgoaren borroka armatuaren irakaspenak Alderdiaren argitalpenetan erregistratuz, arte militarra praktikan ikasiz (burkideen bidaltzea ejertzitora), erakunde militar legal eta ilegalak sortuz (Fronte Gorria Germanian, Borrokalari zaharren Elkarte Iraultzailea Frantzian).\n(…) Egoera berehala iraultzaile bat ematen denean, masen formakuntza militarrak (armen erabilera, matxinadaren eta kale-borrokaren taktikaren osagaiak, esplorazioa, lotura-zerbitzua, ejertzitoaren eta poliziaren antolakuntzaren eta taktikaren ikasketa, eta abar.), herriaren armatzeak eta toki guztietan goardia gorriaren destakamenduen eraketak, gehienezko maila lortu behar dute. Arretarik handiena eskaini behar zaio herrialdearen bizitza politiko eta ekonomikoaren gune erabakigarriei (kapitala, industria-gune handiak, trenbide-sareak, eta abar.).\n(…) Bide guztietatik, Alderdiak masei azaldu behar die ejertzito iraultzailearen eraketarako borroka onuragarri batek, hein handi batean, garaipenezko borroka bat dakarrela, goardia gorriaren eraketa eta garapen legalaren alde borrokatzea kokapen erabakigarrietara iristeko bide nagusiaren alde borrokatzea baita, boterea lortzeko borroka zuzenaren hasiera. Aldi honetan saihestezinak izango dira burgesiaren indar armatuen aurkako talkak (tropak, polizia, gendarmeria, destakamentu faxistak). Porrot partzial batzuk ere saihestezinak izango dira.\n9. Alderdiaren lan militarraren zuzendaritza\nKomisio militarren zereginak Alderdiko batzorde urgazleen zuzentarauen arabera ejertzito, polizia, ontzidi eta elkartze militar burgesen barneko lana bideratzea eta gidatzea dira; Alderdiaren informazioa antolatzea; etorkizuneko goardia gorriaren koadro militarrak heztea; armak lortzea; Erdiguneko Batzordearen erabakien inguruan inprimatutako gai guztia (paper, liburuzka, aldizkari militarrak) argitaratu eta banatzea; Alderdiaren egunkarietan alde militarraren inguruko argitaratutako artikuluen idazterako gaia ematea; eta abar. Zereginen banaketa honen arabera egin behar da.\n10. Ekintza militarren ezaugarriak matxinada hasterakoan\nMatxinada armatua, proletalgoak gobernu-aparatuaren suntsitzera eta boterea hartzera jotzen duena, proletalgoaren eta bere aliatuen militarki antolatutako zatiaren eta klase zapaltzaileen indar militarraren arteko borroka armatu zorrotz baten forma hartzen du. Ageriko gerra zibil honen lehen aldian borroka gehienbat hirietan garatuko da, baldintzen araberako karatere eta iraupen ezberdineko kale-borroken forma hartuz. Iraultzaren finkatze eta lurralde-hedapenaren aldeko borrokaren emaitza, hein hadi batean, aldi honetako borroken emaitzaren eta proletalgoak bere Ejertzito gorrian borrokarako gai diren unitateen kopuru nahikoa biltzeko azkartasunaren araberakoa izango da. Ondoren, proletalgoak boterea eskualde ekonomiko eta politiko nagusietan (kapitalak, gune ekonomiko handietan) sendoki ezarri duenean, borroka armatuak aire zabaleko eremuko izaera hartu beharko du, ejertzito gorri erregularraren eta bertako kontrairaultzaren hondarren edota atzerriko esku-hartzearen artean.\n(…) Lehenik, ez dago inongo fronte-lerro zehatzik gerra-egileen artean. Hala proletalgoarentzat nola klase zapaltzaileentzat, frontea edonon dago. Lagunak ala etsaiak, ez daude lurraldeki banatuak. Alde batetik proletalgo iraultzaileak ezinbestean aldekoak (ezkutuak ala baieztatuak) izango ditu klase zuzendarien eremuan (ejertzitoan, polizian, klase zapaltzaileetako alderdien eragin politiko eta ekonomikoaren pean kokatutako mota guztietako antolakundeetan, eta abar.); beste aldetik, proletalgoaren lerroen baitan erregimen zaharreko aldeko asko (Alderdi sozialdemokratako aparatua, sozialdemokraziaren eraginera menperatutako proletalgoaren eta burgesia-ttipiaren zatia, eta abar.) egongo da, ezkutuak ala baieztatuak.\nBigarrenik, boterearen aldeko borroka armatua hasterakoan, proletalgoak ez du oraindik benetako Ejertzito gorri erregular bat izango, borroka garaikidearen eskaerei dagokion bezala antolatua eta hornitua. Goardia gorriko destakamenduak etrokizuneko Ejertzito gorriaren ernamuinak dira soilik. Proletalgoaren ejertzito erregularra boterearen aldeko borrokan zehar eratzen da eta eratu behar da.\nBeste aldetik, proletalgoaren indar armatuek (borroka-erakundea) dohain borrokalari zeharo gogoangarriak eta baliotsuak dituzte, abantaila handia ematen diena burgesiaren indar armatuen gain. Dohain hauek dira beren buruaz duten kontzientzia, matxinadaren garaipenean ipintzen duten ezinbesteko ardura, sostengatzen dituzten masekin uneoroko kontaktua, klase zapaltzaileetan anabasa agintzen duen ideia, gobernua kontraesan konponezinetan korapilatuta dagoenaren ideia, anabasatik ateratzeko eta baldintza material eta kultural ziztrinak hobetzeko era bakarra esplotatzaileen aurkako borroka errukigabe bat aurrera eramatea denaren ideia, azkenik proletalgoaren diktadura ezartzeko Sobieten Batasunaren eredua jarraituz. Guzti honek baldintza onuragarriak sortzen ditu borrokalari bakoitzak gehienezko ekimena erakusteko, borrokara garrez joateko, sakrifiziora eta etsaiaren aurka eraso kementsuak egiteko prest egoteko, kale-borrokara irteteko, hala destakamendu handietan (100, 300, 500 gizabanako) nola talde txikietan.\nHorregatik, borroka partzialaren printzipioa (etsaia baino indartsuagoa izatea une erabakigarrrian eta toki erabakigarrian), ejertzito erregularren taktikaren funtsezko printzipioetako bat, garrantzia are handiagoa dauka matxinadan zehar.\nMatxinadaren zuzendaritzak helburu guztietan nagusia zehaztu beharra dauka, bere okupazioak indar-harremana matxinoen alde hautsiko duena, eta ondorioz han elkartu beharko ditu indar eta bitartekoen (armen) gehiengoa hartzeko. Hasiera batean, ez zaio beldurrik izan behar bigarren mailako zenbait helburu edo auzoz ez arduratzea; gogoratu beharra dago behin funtsezko helburua hartuta, errazagoa izango dela bigarren mailako helburuak hartzea.\nMasa proletarioek helburu ezberdinen aurkako matxinoen itsumustuko erasoak bere garaian sostengatu behar dituzte borroka aktibo baten bitartez; osterantzean, borroka-erakundea ez da gai izango hasierako arrakasta garatzeko eta haustura bat gertatuko da erakunde honen operazioen eta proletalgoaren gehiengoaren mugimenduaren artean. Borroka-erakundearen armamentu eskasa eta kide erlatiboki murritzak direla eta (aldi berean armamentu eskasaren ondorio dena), lehen arrakasten ondoren eta berehala destakamendu erasotzaileak harturtako armak borrokarako prest dauden beharginei banatzeko baldintzetan egon beharko dira, indarren handitzeari esker hasierako arrakasta berehala garatzeko.\nAzkenik, plan estrategikoak gaingiroki aurreikusi behar du Alderdiak hartu behar dituen neurriak kanpoko esku-hartzea badago; aurreikusi behar du baita ere ejertzito iraultzaile erregular baten eratzea boterea iraultzailearen finkatzea eta gero, eskualde edo hiri handi bat ala bestean. Jakina, buruek ez dituzte neurri politiko handiak bistaz galdu behar (lurraren eta industria handiaren nazionalizazioa, lanaldia, soldatak, ostatuak, eta abar.) botere berriak berehala dekretatu eta praktikan ipini behar dituenak.\n11. Matxinoen operazioen izaera matxinadan zehar\nMatxinada armatuen esperientziak printzipio honen bat etortzea biribilki baieztatzen du. Etsaia kolpe laster baten bitartez libratzeko ideia oso erakargarria izan arren, hau egiteko ia ezinezkoa da, etsaia ere borroka bihozgabe baterako prestatzen dela eta berarentzat iraganeko esperientzia alferrikakoa izan ez dela eta. Matxinadarako prestatzean, proletalgoak jakin beharra dauka gutxiago ala gehiago luzea den borroka armatu bat sostengatu beharko duela klase zapaltzaileen erresistentziaren gutiz suntsitu ahal izan arte.\nIkusi ditugun baldintzetan, kale-borrokek etsaiaren sarraskitze fisikora jotzen dute eta izaera zeharo errukigabea dute. Proletalgoak klase-etsaiarekiko edozein gizatasun erakusteak ez du zailtasun berriak sortzea besterik eragiten, eta baldintzak oso aurkakoak badira, mugimenduaren porrota lasterragotu dezake.\nBurgesiak arau hau ederki bereganatu du. Porrot egindako matxinada proletario guztiek erakusten dute zenbateko ankerkeria gizagabearekin tratatzen dituzten beren klase-etsaiak klase zapaltzaileek. Krudelkeria bera hau ezartzen dute borroka armatuan zehar.\nAlderdiak eta bere komisio militarrek, goardia gorriaren (borroka-taldeak, ehunki proletarioak, eta abar.) eratzeaz arduratzen diren aldi berean, esploratzaileen sekzio bat sortu behar dute goardia gorriaren destakamendu bakoitzerako. Gainera, komisio militarrek agente-zerbitzu oso bat izan behar dute haien esanetara (lehendik bazegoena, baina hobetua izan behar dena egoera berehala iraultzaile bat hurbiltzerakoan).\nFuntsezkoa da matxinoek hasieratik hiriko lotune-zerbitzua hartzen saiatzea: telefonoak, telegrafoak, irratia, hegazkineria, auto-garajeak, eta abar. Printzipio ez du soilik erabiltzeko beharrak agintzen, baizik eta lotune-bitarteko hauetaz etsaia gabetzeko beharrak baita ere.\nHortik premiazko beharra, neurri ekonomiko eta politikoen sistema arrazional baten bidez, agitazio eta propaganda bidez, erregimen berriak masa proletario eta erdi-proletarioei erregimen zaharra errotik suntsitzeko eta erregimen berri bat, guztiz aurkakoa, sortzeko iraultza bat aurrera eramaten ari direla erakutsi behar die, eta ondorioz proletalgoa eta biztanle txiro guztiak dira hiria erreakzioaren aurka defendatu behar dutenak.\nSektoreen gotortzea erdigunetik etsaiaren kokapenetara doazen luzera-kale guztien gotortzea izan behar du. Horretarako, barrikada handiak altxako dira kale hauetan zehar, tiro-kokapenak ipiniko dira barrikada hauen atzean, aurrean eta alboetara eta teilatuetan, leihoetan, etxeen balkoietan, eta abar.\nHona hemen nola eraiki behar den barrikada bat: metro edo metro eta erdiko zabalerako, eta 55 zentimetro edo metro bateko luzerako hobia zulatzen da bidarrian. Lubaki honen ertzak galtzada-harriekin finkatzen dira. Gainetik 50 edo 70 [zenti]metroko defentsa bat altxatzen da, burdin-hari arantzadunarekin, gurdiekin, altzariekin, hare edo harriz beteriko poltsekin, beste hitzetan, lortzen den guztiarekin. Komenigarria da barrikadak kale-gurutzatetan ipintzea, hiriaren erdigunera daraman kale nagusiari sarbidea hainbat aldetatik galarazteko.\nErasoaren pisu osoa kale-borroketan proletalgoaren borroka-erakundearen talde txikiei dagokie: eskuadroiak, sekzioak, konpainiak edo batailoiak, hainbat konpainien bilkura. Unitate hauek burujabeki ekin eta beren kabuz arazo multzo oso bai irtenbidea eman behar diotela eta, ahal den neurrian kanoi bat edo bi edo mina-jaurtitzailea eduki behar dute. Hauetako unitate bakoitzak esku-granadaz eta leher-ahalmen handiko bonbaz oparoki hornitua joan behar du. Gainera, aizkora, pikotx, pala eta soka-eskala kopuru aski bat izan behar du, etxeen barneko borrokarako beharrezkoak (ateak apurtzeko, hormak zulatzeko, pisu batetik bestera lekualdatzeko, eta abar.).\n12. Alderdiaren lan militarra nekazarien artean\nAlderdi iraultzailearentzat, bistakoa da nahi den zabala izan arren, nekazal mugimenduak ezin duela inongo emaitza erabakigarririk izan mugimenduan behargin-klasearen partaidetzarik gabe. Gauza bera gertatzen da behargin-klasearen operazioekin (nekazari- edo erdi-nekazari herrialdeetan) ez bada nekazarien ekintza iraultzaile indartsu batez lagundua. Hirietan eta landetan ekintza bateratu eta aldiberekoak antolatu eta prestatzea, alderdi iraultzailearen funtsezko xedea izan behar du herrialde nekazari eta erdi-nekazarietan.\n(…)Printzipio hau unibertsalki ezagututako egi batean oinarritzen da, zeinaren arabera iraultza (proletalgoak boterea eskuratzea nekazariekin eta hirietako biztanleria txiroarekin aliatuta) Txina edo antzeko herrialdeetan, baldintza geografiko, ekonomiko eta politikoen aniztasun mugagabea dauka, eta ezin da bat-batean egikaritu (hots aste batzuetan edo hilabete gutxitan), baizik eta mugimendu iraultzaileen aldi gutxiago edo gehiago luzea hartu behar du ezinbestean, probintzia edo gune industrial eta ekonomiko ezberdinetan. Zalantzarik gabekoa da Sobieten boterea lehenik probintzia edo probintzia multzo txinatarraren batean ezarriko dela, non merkataritza- edo industria-gune handi bat dagoen, iraultzaren ondorengo garapenarentzat oinarri gisa balioko diona. Oinarri iraultzaile honen hedapena lurralde berrietara indar iraultzaile eta kontra-iraultzaileen arteko indar-harremanaren araberakoa izango da, ez soilik Txinan baizik eta mundu osoan ere. Hau borrokaren bitartez soilik konponduko den auzia da. Baina nolanahi ere, finkatze eta batasun iraultzailea Txinan Errusian Petrogrado eta Moskun Urriko iraultza eta gero indar kontra-iraultzaile guztiak botatzeko behar izan zena baino askoz ere denbora gehiago beharko dute.\nPartisau-borrokaren esperientziak herrialde ezberdinetan, lehen etapan, gerra honek garrantzia lokaleko talka txikien forma hartzen duela erakusten du, destakamenduen kide eskasen ahuleziaren ondorioz, nekazariak bere helburuez duen kontzientzia urriaren ondorioz, esperientzia iraultzailearen gabeziaren eta alderdi proletarioaren eragin faltaren ondorioz. Destakamendu gerrillarien funtsezko helburua, etapa honetan, eskualde, herri edo habitatutako toki bateko nekazarien defentsa da, burokrazia atzerakoiaren bortizkerien aurka, ejertzitoaren konfiskatze bidegabeen aurka (gerra garaian), eta abar. Horretarako, partisau-destakamenduen borrokak maiz banakako terrorismo edo sabotaia forma hartzen du, landa-funtzionarioen aurka, merkatari, jabe, ofizial, polizia, erakunde faxistako buruen aurka, troparen gorputz txikien aurka, beren armez jabetzeko, atxilotuak askatzeko, beren komunikabideak hondatzeko, diru kopuru handiak desjabetzeko, ondasunak erretzeko, eta abar.\nNekazari-borrokaren historia herrialde anitzetan gerrillarien mugimendua gutxinaka ganorazko indar batean, buruzagi onak dituenean garrantzia itzeleko eginkizun iraultzaileak betetzeko gai dena, eraldatzen den era oparoki irudiztatzen du.\nKlase-borrokaren baterako eskeman, mugimendu gerrillariak papaer osagarria du: ezin du bere kabuz helburu historikoak konpondu; beste indar batek, proletalgoak, ematen duen konponbidean laguntzen du soilik. Beraz, operazio gerrillarien helburu partikularren izaera indar atzerakoiak jazartzean datza, desantolatzean, han eta hemen proletalgoak gidatutako klase langileen garaipen komuna erraztean.\nEjertzito nakazari gehiago ala gutxiago indartsu batean bilduta egon arte, destakamendu gerrillariak ez dira bere gain hartzeko baldintzetan egongo ejertzito erregularraren aurkako benazko borroka bat, borroka-lerrokatzean eta lursail irekian. Beraz, tropa erregularrek destakamendu hauek erasotzerakoan, haientzat onuragarriena borroka ekiditea izango da, defentsa tropa erregularren erara antolatzea baino, tropen aurreko ahulezia dela eta gerrillariek ezin dute inolako arrakastarik itxaron defentsiban. Gerrillarien indarra ez datza defentsiban, eraso tupusteko eta ausartietan baizik. Gerrillariak ez dira militarki behar den indartsuak beren burua defendatu ahal izateko. Toki guztietan, beti maniobratzeko ahalegindu behar dira: etsaiari kolpe azkar eta bat-bateko bat eman gutxien espero duen une eta tokian; azkar atzera egin eta borroka erabakigarria saihestu baldintza eta indar-harremana, toki jakin batean, gerrillarientzat onuragarriak ez direnean; eta gero beste puntu batean erasoa jo.\nLa Insurrección Armada (euskaratua) – A. Neuberg\nPosted martxoa 3, 2018 by aurreralangileria in borroka moldeak, inperialismo, marxismo-leninismo\n« KATALUINAKO EGOERA ETA AUTODETERMINAZIO ESKUBIDEAREN DEFENTSA\nEUSKAL `LANGILE-AUTONOMIAREN´ GALERA »\n. Ezaguna zaigu sistema kapitalistaren gainegitura…\nESTATU KAPITALISTA MODERNOA ETA BORROKA ARMATUAREN ESTRATEGIA (R.A.F.)\nGERRILLA SOBIETARRA (MEDVEDEV)


Master Cupeko hirugarren txapela begiz jota dauka Eneko Sagarmendi mutrikuarrak - Lea-Artibai eta Mutrikuko Hitza : Lea-Artibai eta Mutrikuko Hitza\nMaster Cupeko hirugarren txapela begiz jota dauka Eneko Sagarmendi mutrikuarrak\nEuskal Pilota Egokitua Master Cup txapelketaren finala jokatuko du domekan Getarian, Xabier Arizkorretakin batera. Iraitz Huegun eta Jurdan Arakistain izango dituzte aurrez aurre.\nXabier Arizkorreta eta Eneko Sagarmendi Mindara elkarteko pilotariak. Argazkia: Esti Sagarmendi.\nErrenteriako Mindara klubeko palista mutrikuarrak Euskal Pilota Egokitua Master Cup txapelketaren finala jokatuko du domekan [maiatzak 16], Getarian. Xabier Arizkorreta hernaniarrarekin batera osatuko du bikotea, eta azken bi urteetan Leire Esnal zumaiarrarekin batera irabazitako irabazitako bi txapelak defendatzera kantxaratuko da gorriz jantzita.\n12:00etan hasiko da norgehiagoka, Sahatsaga kiroldegiko pilotalekuan. Osasun protokoloa dela eta, harmailetan ezingo da ikuslerik egon. Hala ere, ETB-1en zuzenean ikusteko aukera egongo da; norgehiagoka Eitbren webgunetik ere jarraitu ahal izango dute zaletuek.\nFinal handia 25 tantora jokatuko dute, eta Iraitz Huegun donostiarraren eta Jurdan Arakistain zestoarraren aurka neurtu beharko dituzte indarrak. Aurkariek ere maila oso ona erakutsi dute txapelketan, eta itxura guztien arabera, final estua eta lehiatua izango da. “Aurkariak ere onak dira. Finalerdia ere euren aurka jokatu genuen, eta tanto bakarragatik irabazi genuen. Beraz, finala ere gogorra eta parekatua izango dela uste dut”, azaldu du palista mutrikuarrak.\nFinalera begira ilusioz beteta eta gogotsu agertu da, eta hirugarren txapelaren bila “lasai” kantxaratuko dela esan du. Txapelketako partidu guztiak irabazi ditu eta ohi modura, kantxan dena ematera ematera aterako da. “Sasoiko iritsi naiz finalera. Iaztik ona, gainera, asko hobetu dut; gogor eta serio ari naiz entrenatzen. Ea beste txapel bat irabazten dudan”.


Animaliak, izaki bizidunak eta ez objektuak — Gaztezulo\nAnimaliak, izaki bizidunak eta ez objektuak\nAnimaliak, izaki bizidunak eta ez objektuak Kode Zibileko hiru lege berrituko ditu Espainiako Kongresuak, etxeko animaliak babesteko. Besteak beste, banaketa kasuetan animaliaren eskubideak erregulatu nahi dituzte. https://www.gaztezulo.eus/albisteak/animaliak-izaki-bizidunak-eta-ez-objektuak https://www.gaztezulo.eus/albisteak/animaliak-izaki-bizidunak-eta-ez-objektuak/@@download/image/adopcion-mascota-adulta1-750x410.jpg\nKode Zibileko hiru lege berrituko ditu Espainiako Kongresuak, etxeko animaliak babesteko. Besteak beste, banaketa kasuetan animaliaren eskubideak erregulatu nahi dituzte.\nGure etxeetan bizi diren animaliak familiako kidetzat ditugun arren, oraindik legearen aurrean objektuak dira. Hala, etxeko animali bat enbargatzeko aukera ematen du legeak, kotxe bat edota pisu bat balitz bezala. Aste honetan, baina, egoera aldatu daiteke; Code Zibileko hiru lege aldatzea proposatuko dute Espainiako Kongresuan, animaliak objektu izatetik eskubidedun izaki bizidunak izatera igaro daitezen.\nLege aldaketa honi esker, hemendik aurrera animaliak ezingo dira enbargatu; bestalde, bikote baten banaketaren kasuan, animaliaren eskubideak kontutan hartuko dituzte, beharrezkoa balitz, animalia bisitatzeko txandak antolatuz. Azkenik, animalien jabeek betebeharrak izango dituzte, eta animalien eskubideak bermatu beharko dituzte, beren ongizatea bermatuz eta tratu txarrak, hilketa krudelak edota uzteak ekidinez.\nAnimalien eskubideen defendatzaileentzat aurrerapauso bat den arren, lege aldaketa hauek oraindik ez dizkiete animaliei eskubide guztiak bermatzen; objektu izatetik izaki bizidunak izatera igaroko dira legearen aurrean, bai, baina oraindik, ez dira sentitzen duten izaki bizidun kontsideratzen; beraz, asko dago egiteko.


Igogailu panoramikoak - Abando Ascensores\nIgogailuak eta jasogailuak » Igogailu panoramikoak\nASCENSORES ABANDOn igogailu panoramikoen sorta handia daukazu aukeran, zure beharretara ondoen egokitzen dena aukera dezazun.\nJarri gurekin harremanetan, eta gure aholkulari taldeak lagunduko dizu igogailu egokiena aukeratzen, zure beharrak eta eraikinaren arkitektura-ezaugarriak kontuan hartuta.\nASCENSORES ABANDOn pertsonak eta zamak garraiatzeko merkatuko igogailurik eta jasogailurik onenak ditugu zeuretzat. Garraio bertikalaren sektorean egiten dugu lan esklusiboki. Gure bezeroei zerbitzurik onena eskaintzeko behar besteko eskarmentua eta kalitatea ditugu.\nBeste produktu hauek ere baditugu:\n25 urteko esperientzia dugu igogailuen sektorean, eta horrexek bermatzen ditu gure lana eta emaitzarik onenak eskaintzeko interesa.


Plazentziatarren ibaixa, garbi zegoeneko testigantzak - Sustatu.eus - Teknofiloen albistegia\nPlazentziatarren ibaixa, garbi zegoeneko testigantzak\n2018-08-03 : 13:53\nSoraluze edo Plaentziatik (bertako euskaran herriari ematen dioten izena) Deba ibaia igarotzen da, eta industrializazio handienaren garaian, 20. mendean, erabat kutsatua egon zen. Baina hura baino lehenago, “Plazentzian kultura eta bizimodu oso bat zegoen ibaiaren inguruan”, diote Tere Guenetxeak eta Leire Gineak, dokumental berri baten egileek.\nIkus-entzunezko dokumentala ekoitzi dute Soraluzen Tere Guenetxeak eta Leire Gineak: Plazentziatarren ibaixa, garbi zegoeneko testigantzak. Soraluzeko hainbat belaunalditako jendea elkarrizketatu dute Guenetxeak eta Gineak. Elkarrizketa guztiak Deba Ibaiaren Inguruko Ahozko Ondarea deritzon proiektuan jaso ditugu Euskal Herriko Ahotsak-en barruan, eta 2016. urtean eginiko hainbat pasarte ikusteko aukera dago Ahotsak.eus-en.\nLeandro "Txiket" ezaguna zen herrian. Zubi Nagusiaren azpian munstro bat zegoela kontatzen zuen hark. Altzairuzko soka bati amua jarrita ibiltzen zen hura arrantzatu nahian. Ez zuela lortu kontatzen du Jose Antonio Amuategik pasarte honetan:\n“Akordau jakun zirkua egittia Islan (Gabolatsen): “Circo estrella”. Don Luis Calonge be etorri zan behin” Herriko mutilek zirko emanaldiak egiten zituzten irlan. Nolakoa zen kontatu zuten Lorea Alberdi eta Ezozi Onandiak. Fabrikako zuzendaria ere joan omen zen hura ikustera:\nIkus-entzunezkoaren inguruan informazio gehiago: Plaentxia.eus eta Pil-pilean herriko hedabideetan.\nSoraluzeko Udalak bultzatutako Alkarrekin Soraluze parte-hartze ekimenaren emaitza bat da dokumentala. Hona trailerra:


Abanto-Zierbenako Udala - Abanton Uda Bizi: Bizi udara Abanto Zierbenan\nAbanton Uda Bizi: Bizi udara Abanto Zierbenan\nAbanto Zierbenako Udalak, urtero bezala, aisialdi-jardueraz betetako eskaintza eskainiko die gazteenei eta euren familiei. Haurrek udara dibertigarriaz goza dezakete hiri-udalekuei esker. Gurasoek maiatzaren 3ra arte inskribatu ditzakete beren seme-alabak udal-zerbitzu horretan, dagoeneko 15 urte daramatzana martxan. Erabiltzaileei begira, arrakasta handia izan du.\nUdalekuak lau adin-taldetan banatzen dira: txikiak (3 eta 5 urte bitartean), ertainak (6 eta 8 urte bitartean), nagusiak (9 eta 11 urte bitartean) eta gazteak (12 eta 15 urte bitartean). Hiri-udalekuen topaguneak Askartza Isusi eskola (Las Carreras) eta Gallartako Gaztegunea dira. Astelehenetik ostiralera, 9:30etik 16:30era, gazteek esperientzia horretaz gozatu ahal izango dute udaran zehar. Jarduera, dinamika eta irteera ezberdinak antolatuko dira parte-hartzaileen adinaren arabera.\nEkainaren 24tik 28ra, txikiak taldeak ezagutza-jolasak, eskulan-tailerrak, jolas-dinamikak eta irteerak egingo ditu. Uztailaren 2tik 12ra ertainen txanda izango da, eta aurreko taldearen egitarau bera izango dute, hori bai, irteera gehiagorekin. Egun horietan gazteak taldeak ere esperientziaz gozatuko du. Uztailaren 15etik 24ra nagusiak taldearen txanda izango da, abentura anitzeko eta emozioz eta adrenalinaz betetako jardueretan parte hartuko duena.\n“Haur nahiz gazteentzako programa dibertigarria udarako oporrei begira, jarduera entretenigarriekin eta hezkuntza-edukiarekin, gozatuz ikastea beti baita aukerarik onena. Neska-mutilak izango dira udalekuetako protagonistak”, azaldu du Abanto Zierbenako alkate Maite Etxebarriak.\nDagoeneko zabalik dago izena emateko epea, eta maiatzaren 3an itxiko da. Familiek hiru gunetan aurkez ditzakete izen-emateak: udaletxeko Herritarrentzako Arrera Zerbitzuan (astelehenetik ostiralera 7:30etik 14:30era), Las Carreraseko Herritarrentzako Arreta Bulegoan (astearte eta ostegunetan 12:00etatik 15:00etara) eta Gallartako Gaztegunean (astearte eta ostegunetan 17:00etatik 19:00etara).\nAbanto Zierbenako Udalak gazteentzako aisialdiaren aldeko apustu gogorra egin du udarari begira. Udalak udalekuen kostuaren % 65 finantzatuko du gutxienez (txandaren arabera); familiek 27,80 euro ordainduko dituzte astean (lekualdaketak, jarduerak eta begirale-taldea barne). Bi aste izanez gero, zenbatekoa 55,60 eurokoa izango litzateke. Bi seme-alaba edo gehiagoko familiei % 50eko beherapena aplikatuko zaie.\n“Hiri-udaleku hauek kalitatezko aisialdi dira gure herritar gazteenentzat, gure seme-alabek denbora librea dutenean eta familia eta lana bateratzeko momentu zailenean. Bateraketa horren alde egin nahi dugu. Horrez gain, ideia ona iruditzen zaigu gure seme-alabek gauzak ikastea eta udaraz gozatzea”, adierazi du, amaitzeko, Etxebarriak.


Despentsa Solidarioaren Makina jarri dute Gasteizen Berakah-k eta Vital-ek | Euskal Herria | GARA\nDespentsa Solidarioaren Makina jarri dute Gasteizen Berakah-k eta Vital-ek\nBerakah programak eta Vital Fundazioak Despentsa Solidarioaren Makina aurkeztu zuten atzo Gasteizko Azokan. Gailu horretan jasotako dohaintza guztiak Berakahk Alde Zaharrean duen Despentsa Solidarioa hornitzeko erabiliko dute.\nBerakah programak eta Vital Fundazioak Despentsa Solidarioaren Makina aurkeztu zuten atzo, pobreziari eta gizarte desberdintasunari aurre egiteko sortu berri duten proiektua. Izan ere, Gasteizko Azokan jarri duten makina horrek dirua biltzea ahalbidetuko die, beharra duten pertsonen artean janaria banatzeko. Diru ekarpena egin nahi duenak produktua hautatu behar du makinak emandako aukeren artean, dirua sartu eta dohaintzan eman duen elikagaiaren irudia dakarren paketetxoa jasoko du trukean.\nMerkatuan egindako prentsaurrekoan Jon Urresti Vital Fundazioko presidenteak eta Berakahko Despentsa Solidarioaren arduradun Enrique Gonzalezek nabarmendu zutenez, Despentsa Solidarioaren Makinak dohaintza egiteko aukera anitz eskaintzen die laguntzeko interesa dutenei: 1 eurotik 10 euroraino. Dohaintza guztiak Despentsa Solidarioa hornitzera bideratuko dira.\n«Ekimen hori Berakahrekin egiten ditugun eta babestu nahi ditugun jardueretako bat da, gure herrialdean marjinazioaren aurka borrokatzeko helburua partekatzen dugulako eta gizarte bidezkoago eta berdinagoa lortzeko erronkarekin bat egiten dugulako», nabarmendu zuen Urrestik, Despentsa Solidarioa Vitalen eta Berakahren artean sinatutako akordioetako bat dela jakinarazita.\nJanaria eta baleak\nVital Fundazioak eta Berakahk 74.000 kilo janari baino gehiago banatu zuten iaz beharra zuten 5.000 familiaren artean. Era berean, jantoki sozialetarako baleak eta umeentzako askariak banatu zituzten. Halaber, eskolan gosaltzeko programak martxan jarri zituzten.\nHorrez gain, Berakahk, 250 boluntario inguruk kudeatzen duten programak, aholkularitza ere eskaintzen du gai legal eta juridikoetan, baita prestakuntza eta autoenplegu gaietan ere. Despentsa Solidarioak, irabazi asmorik gabeko saltokiak, janaria eta higiene produktuak eskaintzen ditu eta San Bizente parrokiaren atzealdean dago. Tokia duela gutxi berritu dute eta, diotenez, «orain hobeto prestatuta dago eta zerbitzu hobea ematen du».\nLaguntzeko interesa duten pertsonei dohaintza egiteko aukera anitz eskaintzen dizkie makinak, euro batekin hasita hamar euroraino.


Arma ez hilgarriak - - euskalerriairratia.eus\nArma ez hilgarriak\nNerea Fillat 2022-05-18 14:19\nUdaberri honetan jakin izan dugu Iruñeko udaltzaingoak taser izeneko pistolak erosi dituela. Pistola horiek argi indar kolpeak ematen dituzte poliziak atxilotu nahi dituzten pertsonak geldiarazteko. Ondoriorik ez omen duten energia kolpeen bidez, jendea lur jota uzten dute.\nTaser pistola horiek hilgarriak ez diren armen sailkapenean sartzen dira. Baina azken hamarkadetan gertatutako gatazkek erakutsi diguten bezala, ez da sailkapen horretan sartzen den armarik, denak hilgarriak dira eta dena ondorio gogorrak uzten dituzte.\nFrantzia da arma horiek erabiltzen esperientzia handiena duen herrialdeetako bat, azken urtetan areagotu dena txaleko horien gatazkarengatik. Frantzia da arma industria handiena duen herrialdea eta, hortaz, horien erabilera sustatu eta esperimentatzen duena. Txaleko horien gatazkak: hildakoak, begiak galdu dituzten pertsonak eta bestelako ondorioak izan dituztenak, ekarri ditu.\nDatorren astean horren inguruan entzun eta mintzatzeko aukera izanen dugu Iruñean Paur Rocher aktibistaren eskutik, Frantziako laborategian gertatzen diren gauzak, gurera berehala heltzen direlako interesagarria da Katakraken datorren asteartean egonen den hitzaldia.


‘Zure ideiak balio du’ lehiaketa « Prentsa oharrak\n‘Zure ideiak balio du’ lehiaketako 17 finalistek beren ekintzailetza-proiektuak aldeztuko dituzte gaur, Europa jauregian\nKategoriak: Prentsa oharrak — Etiketak: koronabirusa, ‘Zure ideiak balio du’ lehiaketa — Komunikazio Zerbitzua / Servicio de Comunicación — 1 urria 2020 11:38\nNegozio-ideiak baloratuko ditu epaimahaiak, eta bertaratutakoek Publikoaren Sari Berezia aukeratu ahal izango dute.\nCovid-19aren ondorioz Arabako ekitaldi guztiak bertan behera utzi ondoren, atzera ekin zaio lehiaketari.\n‘Zure ideiak balio du’ lehiaketaren XVI. edizioan finalista suertatu diren 17 proiektuen egileek beren ideiak aldeztu ahal izango dituzte gaur arratsaldean, eta Arabako negozio-proposamen onenak aukeratuko ditu epaimahaiak. Maider Etxebarria alkateorde eta zinegotziak zuzentzen duen Ekonomia Sustapenaren Sailak beste erakunde batzuekin batera antolatutako ekitaldi horrekin, atzera ekingo zaio Araba Ekinean 2020 ekimenari. Ekitaldira joan nahi dutenek, izena eman dezakete dagoeneko, alavaemprende.com webgunean —edukiera mugatua izango du—. 300 eurotik 4.000ra bitarteko sariak eskuratu ahal izango dituzte irabazleek, beren negozio-ideiak garatzeko. Arabako Foru Aldundiak, Gasteizko Udalak, Eusko Jaurlaritzak —BIC Arabaren bidez— eta Vital Fundazioak bultzatutako Araba Ekinean ekimenaren elementu nagusietako bat da lehiaketa.\n“Erakundeok ekintzailetza sustatzen jarraitzea funtsezkoa izango da ekonomiak eta enpresek Covid-19ak ekarritako krisiari gaina har diezaioten. Bizi dugun koiuntura zail honetan, berebiziko bultzada eman behar diegu eraldaketari eta berrikuntzari, bai industrian, bai merkataritzan eta turismoan. Testuinguru horretan zaindu beharreko programetako bat da Udalarentzat Araba Ekinean proiektua, baita hirian enplegua mantentzeko ere”, adierazi du Ekonomia Sustapeneko zinegotzi Maider Etxebarriak.\n43 proiektu aurkeztu ziren edizio honetara, guztira, izaera oso heterogeneokoak, sustatzaileen profilari, garapen-mailari eta lurralde barruko jatorriari dagokienez. Hauen ordezkariek osatzen dute epaimahaia: Gasteizko Udala, Arabako Foru Aldundia, Arabako BIC, Vital Fundazioa, Secot-Alava, Ajebask, Arabako Ganbera, Hetel, Ikaslan, SEA, Bultz-Lan, Emprendiza, Michelin Fundazioa, ASLE, Hazi, Deustuko Unibertsitatea, Gasteiz On, Ferrovial, RPK, On4u Global Services, Metxa, Amurrio Bidean, Laudioko Garapen Agentzia, EHU, Eroski eta Aclima, eta finkatutako kategorietako bakoitzeko proiekturik onenak hautatu ditu. Gaur aurratsaldean aurkeztuko dira, 19:00etatik aurrera, Europa biltzar-jauregiko Francisco de Vitoria Auditorioan.\nAurkezpen laburrak egingo dira, eta proiektu guztien artetik kategoria bakoitzeko —Ideiak, Iraunkortasuna, Merkataritza eta turismoa, Nekazaritzako elikagaiak, Industria eta zerbitzuak— irabazle bana aukeratuko du epaimahaiak. Gainera, proiektu finalisten artetik, Metxaren Sari Berezia eta Enpresen eraldaketa sozialaren RPK Sari Bereziaren irabazleak hautatuko dituzte Metxa eta RPK-ko arduradunek. Era berean, zuzenean aukeratuko dute ikusleek Publikoaren Sari Bereziaren irabazlea. Urriaren 6an —Ekintzailetzaren Eguna— emango da sarien berri. Europa biltzar-jauregiko Francisco de Vitoria aretoan izango da ekitaldi hori ere.\nSarrera librea izango da, edukiera bete arte, nahiz eta aldez aurretik izena eman beharko den. Jorge Loza komiko ikerlari gasteiztarrak, ComiConócete-ren fundatzaileak parte hartuko du.\nEra berean urriaren 6an Europa jauregiko Francisco de Vitoria aretoan izango den Araba Ekinean-en Ekin Breakfast ekitaldirako ere eman daiteke izena dagoeneko. Bi ekitaldietarako sarrera doakoa da eta parte hartzeko www.alavaemprende.com webgunean eman behar da izena.\nHauek dira kategoriak, babesleak eta finalistak:\n– Ideiak: oraindik garatu ez badira ere, originaltasunagatik edo etorkizunerako proiekzioagatik aintzat hartu beharrekoak diren ideiak baloratuko dira. 500 eurokoa izango da saria, eta On4u Global Services enpresak babesten du.\n• Canalones Vol y Nesa (Aliaksandr Sas, Imanol Merino, Ander Alonso eta Ana Isabel Pérez-en proiektua): errazago garbitzeko, biratze-sistema automatikoa duten erretenak. Urrutiko aginte baten bitartez, 130°ko bira lortzen da, zikinkeria berez eror dadin, eta hartara ekiditeko zorrotenak trabatzea eta teilatu, horma eta sabaietan iragazketarik eta hezetasunik sortzea. Eguzki-panel baten bidez elikatuko da.\n• eBlaa (Carlos Rodríguezen proiektua): gailu mugikor eta mahaigainekoetarako plataforma anitzeko software-aplikazio bat sortu eta administratzea, modu autonomoan egin ditzan honako hauek: 1. Industria-sistemarekiko lotura, 2. Datuak bildu, prozesatu eta biltegiratu, eta 3. Informazioa ustiatu.\n• ATG Kids Lab (Ainhoa Bueres de Oliveira, Estefanía Ávila, Johana Torre, Nerea González, Anya Carro, Aitana Barambones eta Laura Domingoren proiektua): jarduera erraz eta interaktiboen lantegiak, haurren eguneroko bizitzan zientziaren munduko kontzeptu transbertsalak integratzeko, bestela aspergarriak eta zailak gerta litezkeen irakasgaiak irakasteko.\n– Iraunkortasuna: garapen iraunkorraren balioak hobekien islatzen dituen proiektuaren saria. 500 euro. Ingurumenaren euskal klusterrak —Aclima— babestua.\n• Andromeda moto (Mario Alonsoren proiektua): Motoziklismoko arropa larruazaletik ehun sintetikoetara igarotzea bizkortu nahi duen enpresa, motozaleek segurtasun eta erosotasun handiagoa izan dezaten, animalien ongizate handiagoa sustatzearekin batera.\n• Cajas Aprovecha (Eva Berra-ren proiektua): bezeroek sobran geratzen zaiena etxera eramateko kutxak banatzea osatalariei, alferrik gal ez dadin. Era berean erabil liteke euskarri bera janariak etxean entregatzeko ere, plastikoa baino material jasangarriagoa eta birziklagarriagoa izaki.\n• Bimove (José Arián Rosalesen proiektua): bizikletaz leku jakin batera joateko ibilbiderik onena kalkulatzeko aplikazioa —bizikletak uzteko lekuen inguruko informazioa eta beste barne—.\n– Merkataritza eta turismoa: arlo horretan garatzen diren proiektu guztiak baloratuko dira. 1.000 euroko saria, Gasteiz Onek babestua.\n• Mi plan perfecto (Elizaveta Okulova eta Onintza Hainesen proiektua): aisialdi-planak, hainbat gairen inguruko lantegi, esperientzia eta jardueren formatuan, Euskadi ezagutzeko, 0 km-ko aisialdi arduratsua, ekologikoa eta iraunkorra sustatzea helburutzat hartuta.\n• Kombi (Sandra Lauzuricaren eta Iñigo Martínezen proiektua): abenturazaleentzako bidaiak, karabana batean, helmuga jakin gabe. Bidaian, aurrera egiteko gainditu beharreko erronkak eta askatu behareko pistak.\n• Gobak (Arkaitz Corcueraren proiektua): txakurrentzako diseinu eta fabrikazio propioko osagarrien marka. Jantzien kalitatea, izaera berritzailea eta diseinua dira bereizgarri nagusiak, merkatuko beste batzuen aldean. Partikularrei saltzen zaie nagusiki, banatzaileen bitartez nahiz merkataritza elektronikoaren bitartez.\n– Nekazaritzako elikagaiak: sektore horretan sustatzen diren ekimenentzako saria. 1.000 euro. Eroskik babestua.\n• Museo del Órgano (Marco Bianchi, Jon Rey eta Diego Apellanizen proiektua): proiektu hori dela medio, Arabako bost baratzerekin elkarlanean arituko da hiriko jatetxe hori, jatetxearen egunez egunekoan integratuko baitira haiek, eta alderantziz. Jatetxeak izango du zer esanik landatu beharrekoak planifikatu eta programatzeko orduan. Apustu integrala, jatetxeko kartan eta buffet osoan produktu lokalak, ekologikoak eta sasoikoak eskaintze aldera.\n• Orit (Maialen Carrasco, Víctor Hugo Ledo eta María de los Mozosen proiektua): 25 urtetik 35era bitarteko gazteei zuzendutako aplikazioa. Bestela bota egingo luketen janaria argitaratzen dute, inguruko pertsonekin partekatzeko. Elikagai-hondakinen ingurumen-inpaktua murriztea du helburu. Gainera, produktuak hobeto aprobetxatzeko errezetak eskaintzen ditu, eta erabiltzaileei aukera ematen die elikagaien industriako enpresekin elkarreragiteko, eskaintzen berri izateko eta gastua murrizteko.\n– Industria: 1.000 euroko saria, industriaren arloko proiekturik onenarentzat, Michelin Fundazioak babestua.\n• Recyycle (Antonio Martínezen proiektua): erabilera industrialeko eta partikularreko plastikozko ondasunak konpontzeko zentroa, berrerabilpena sustatzeko eta hondakin plastikoen sorrera murrizten laguntzeko. Soldadura baliatuz, hainbat elementu konpon litezke, hala nola hiri-hondakinen edukiontziak, hiri-altzariak, ibilgailuen osagaiak, biltegiak edo palletak.\n• La Guinda (Ismael Canoren proiektua): 20 urte baino gehiago dituen gozogintza-lantegi baten jarraitutasun-prozesua, ekintza berritzaileak barne, hala nola online tresnen erabilera, zabalkunde-kanpainak edo kontsumo-joera berriei erantzutea.\n• Another 3D (Unai Samaniegoren proiektua): 3Dko piezen lantegia —3Dko inprimaketa zuzena—, eta egiteko molde bat behar duten material tradizionalekin piezak ekoiztea. Metalezko moldeak erabiltzeari uztea da asmoa, eta erretxinaz inprimatutako moldeak erabiltzea, gogorragoak.\n– Zerbitzuak: merkataritzaren eta turismoaren arlokoak ez diren pertsonen beharrak asetzeko ekimenik onena sarituko da. 1.000 euroko saria, Ferrovialek emana.\n• Agase bi (Ana García-Serranoren proiektua): Business Intelligence tresnak, negozio txikietara egokituak, enpresa handiek beren emaitzak hobetzeko eta baliabideak optimizatzeko erabiltzen dituzten bitartekoak erabil ditzaten, kontrol-panelen inplementazioaren bidez.\n• Psikopompo (Sofía Rodríguezen proiektua): musikarekin eta kulturarekin zerikusia duten adinekoentzako bizipen-esperientziak eskaintzen dituen proiektua —zahartze aktiboaren sustapena—. Instrumentuak, mihise eta pinturak, zinema-proiekzioak, opera, balleta eta beste etxera nahiz egoitzara eramatea, taldekako lantegia, edo abesti bat sortzea, norberaren bizitzaren historiarekin.\n• Reclamaciones aéreas online (Marcos Galán eta Daniel Galánen proiektua): hegaldiak bertan behera uztearen, overbookingaren, ekipajeak galtzearen eta abarren ondorioak jasaten dituzten bidaiariei modu legitimoan dagozkien kalte-ordainak erreklamatzen laguntzeko zerbitzu juridikoa. Prozesua errazteko inprimaki automatizatua erabiltzea.\n– Publikoaren Sari Berezia: finalisten aurkezpenera joaten direnek hautatuko dute. 300 euro.\n– Metxa Sari Berezia: izen bereko proiektu-azeleratzaileak proiekturik berritzaileen eta eskalagarrienari emango dion saria: leku bat hurrengo Metxa Bootcamp-ean, 4.000 euroko baliokoa.\n– Enpresen eraldaketa sozialaren RPK Sari Berezia: aurkeztutako proiektu guztien artetik —kategoria guztiak barne—, eragin sozialik handiena eta onena duen proiektua hautatuko du RPK-ek, industria eta eraldaketa soziala parez pare lerroka daitezen. 1.000 euroko saria.


Ohe klasikoen alternatibak | Consumer\nOhe klasikoen alternatibak\nHaur bat baino gehiagorentzako logeletan, aretorik gabeko minipisoetan edo ikasleen geletan ahalik eta leku gutxien okupatzen dute\nGela batean espazio gehien hartzen duen altzaria da ohea. Orain, etxebizitzak gero eta txikiagoak direnez eta hogei metro koadroko apartamentuak aurki ditzakegunez, logelak areto-funtzioa bete behar du, ezinbestekoa da ohe klasikoaren ordezko aukerak aurkitzea, gelaren espazio txikia hobeto aprobetxatzeko.\nHaurren logelek zabalak izan beharko lukete, haietan egoten baitira txikienak, lo egiteaz gain, jolasten eta ikasten. Baina bi haur edo gehiagorentzat gela bakarra badugu, oheek gela osoa hartuko dute, idazmahaiak eta jolasguneak sartzeko aukera kenduz.\nIrtenbide klasikoa litera da. Normalean, bi ohe egoten dira bata bestearen gainean. Goitik behera igotzen da, eroso, eskailera baten bidez, eta seguruak dira, barandak baitituzte. Gaur egun, hainbat forma eta diseinurekin aurki daitezke, eta, gainera, haurrei asko gustatzen zaien aukera da, jolas ugari eskaintzen baititu.\nIrtenbide klasikoa litera da, haurrei asko gustatzen zaien alternatiba, jolas ugari eskaintzen dituelako\nDuela urte batzuetatik hona, ohe labaingarriak edo ohe labaingarriak dira nagusi. Ohe bat da, azpian beste bat duena, eta, behar izanez gero, atera egiten da. Abantaila bat du: egunez leku gutxiago hartzen du, goiko ertza beteko lukeen pareta apaletan erabil baitaiteke. Desabantaila nagusiak bi dira: baliteke bi oheak irekitzeko leku nahikorik ez egotea eta ohea egunero ateratzeak dakarren deserosotasuna. Horregatik, agian ohe hau egokiagoa izango da ume bakar batek noizean behin lagunak edo lehengusuak gonbidatzeko.\nIkasleek bizitza luzea egiten dute beren gelaren barruan; izan ere, batzuetan, etxeko jabeek gela kentzea erabakitzen dute beste gela bat sortzeko. Bestalde, gazte askok erosten edo alokatzen dute minipiso bat, gelak aretoaren funtzioa betetzen duena. Egoera horietarako hainbat aukera daude:\nLehenik eta behin, hobe da ohea pareta baten kontra jartzea, gelaren erdian baino, korridore estuak saihesteko, ia ezertarako erabili ezin direnak.\nIdeia original eta praktiko bat goiko ohea da; lurrean jarri ordez, goiko literen parean.\nGela telebista ikusteko eta gonbidatuekin hitz egiteko aretoa ere bada, ohe-sofa da aukerarik egokiena. Hainbat mekanismoren bidez (irekiz, xaflak ateraz, irauliz eta abar) egiten den sofa da. ohe bihurtzen dira. Batzuek kutxa moduko bat dute azpian, oheko arropa gordetzeko oso erabilgarria. Hala ere, egunero ohea irekitzeak sortzen dituen eragozpenak direla eta, aukera erosoagoa egin dezakegu: ohe bat, koltxoi eta guzti, sofaren itxura ematen diona. Horrela, oheaz gozatzeko eguneroko keinu bakarra kuxinak kendu eta burkoa jartzea izango da.\nIdeia original eta praktiko bat goiko ohea da: ohe bat, lurrean jarri beharrean, goiko literen parean. Haren abantaila nagusia da haren azpian dagoen espazioan idazmahaia, erosoa, zapataria edo armairu edo apalategi txiki bat jar daitekeela. Sabaia altua bada edo, behintzat, ohean eroso eserita egoteko aukera ematen badu bakarrik komeni da.\nEremu oso txikietan, non edozein ohe mota oztopo izanen bailitzateke egun osoan, armairutik ateratzen den ohe tipikora jo daiteke. Itsusia da ohe horiek oso txikiak eta deserosoak izaten direla.\nAzkenik, Interneten asmakizun burutsuak aurki daitezke. Oso erabilgarria da idazmahaia, altzari bat, ordenagailua osagai eta liburu guztiekin egunez sartzen dena, eta gauez ohe bihurtzen dena.\nareto espazio habitación-eu mínimo espacio en dormitorios-eu ohe


GIZAKER inkestak da Interneteko domeinu honen titularra. GIZAKER inkestak da webgune honen eta bere edukien jabetza intelektualaren eskubideen titularra.\nGIZAKER inkestak ahalegina egiten du webgune honetako oinarrizko eduki eta funtzionalitateen aurkezpena independentea izan dadin horretarako baliatzen diren gailu fisikoetatik eta web nabigatzaileetatik; horregatik, modu librean eta dohainik erabili ahal izateko estandar teknikoekin kodetuta daude, eta irisgarriak dira elbarritasunak edo muga sentsorialak, motorrak edo kognitiboak dituzten pertsonentzat egokitutako nabigatzaileentzat.\nJabea den aldetik, fitxategi honen erantzulea GIZAKER inkestak da, eta hemen du egoitza soziala: San Blas, 11 C Eraikina – 2\nGojain Industria Poligonoa Legutio P.K. 01171 Araba. Fitxategi hau Datuen Babeserako Erregistro Nagusian inskribatu zen, eta erakunde horrek esleitutako kodea du.\nGIZAKER inkestak bermatu egiten du bezeroek emandako datu guztien konfidentzialtasuna. Legediak ezarritako gutxienekoez gain, datuak bildu eta tratatzerakoan, datuok galdu edo manipulatzea eragozten duten segurtasun-mailen arabera jarduten da.\nIndarrean dagoen legediaren arabera, GIZAKER inkestak-ren bezero guztiek dute beren datuetarako sarbide, zuzentze, ezeztatze eta aurka egiteko eskubidea. Gainera, bezeroak ez duela inolako publizitaterik jaso nahi adieraz dezake edozein unetan. Eskubide horiek baliatzeko, erabiltzaileek helbide hauetara zuzendu behar dute, ohiko posta bidez: San Blas, 11 C Eraikina – 2 Gojain Industria Poligonoa Legutio P.K. 01171 Araba “Datuak Babesteko Lege Organikoa” erreferentzia jarrita; bestela, telefono honetara dei dezakete: 945 465 923 edo mezu elektroniko bat bidali comercial@gizaker.net helbidera.


Pull&Bear-ek hauteskunde sindikalak bultzatzatu zituen langile bat kaleratu du — ELA Sindikatua\nPull&Bear-ek hauteskunde sindikalak bultzatzatu zituen langile bat kaleratu du\nPull&Bear-ek hauteskunde sindikalak bultzatzatu zituen langile bat kaleratu du 2018ko abenduan, ELAk hauteskunde sindikalak egin zituen Donostiako Pull&Bear dendan, delegatu bat ateraz. Ordutik, hauteskunde hauek bultzatu zituzten langileen aurkako ekintzak asko eta era desberdinetakoak izan dira. Larrienak hala ere, azken aste hauetan bizi izan dira, non prozesuan aktiboen egon ziren langile asko lekualdatu dituzten, eta horietako bat kaleratu. https://www.ela.eus/eu/donostia/albisteak/pull-bear-ek-langile-bat-kaleratu-du-hauteskunde-sindikalak-bultzatzeagatik https://www.ela.eus/eu/donostia/albisteak/pull-bear-ek-langile-bat-kaleratu-du-hauteskunde-sindikalak-bultzatzeagatik/@@download/image/WhatsApp Image 2019-07-18 at 11.52.04.jpeg\n2018ko abenduan, ELAk hauteskunde sindikalak egin zituen Donostiako Pull&Bear dendan, delegatu bat ateraz. Ordutik, hauteskunde hauek bultzatu zituzten langileen aurkako ekintzak asko eta era desberdinetakoak izan dira. Larrienak hala ere, azken aste hauetan bizi izan dira, non prozesuan aktiboen egon ziren langile asko lekualdatu dituzten, eta horietako bat kaleratu.\nELA-k Pull&Bear enpresan, hauteskunde sindikalen ondoren, emandako kaleratze eta leku aldatzeak salatzen ditu.\nELAtik argi daukagu horrelako jarrerak ezin direla onartu, eta erantzun bat beharrezkoa dutela. Hau horrela, enpresari eskatzen dio bere erabakia birpentsa dezan, eta langile hauen baldintzak errespeta ditzan.


Finantzaketa alternatiboa: zeintzuk dira aukerarik ...\n2019/07/04 Ekintzaileak Crowdfunding Bizkaia\nEnpresa-proiektu bati ekiteko oinarrizko urrats bat finantzaketa lortzea da. Garapen egokia eta enpresaren bideragarritasuna ere hein handi batean finantzaketa baldintzen mendean daude. Horregatik sustaitzaileak eskueran dituen aukerarik onenak zeintzuk diren aztertu behar du.\nArtikulu hau finantzaketa alternatiboan ardazten da. Hau da, bankuei loturik ez dauden edo partikularren ekimenen mendean dauden horietan. Gaur egun, elkarlaneko ekonomiak eskaintzen dituen aukerei esker, mota hau ekintzaileen artean oso hedatuta dago.\nZer da finantzaketa alternatiboa?: adibideak\nBankuen mendean ez egoteaz gain, finantzaketa mota hau era askotakoa izan daiteke. Mailegu arruntak, erakunde publikotatik datozen mailegu partizipatiboak, Burtsa Merkatu Alternatiboa (Mercado Alternativo Bursátil), eta abar. Dena den, gaur egungo enpresa-ekosistemako finantzaketa alternatibo motarik arrakastatsuenetariko bat elkarlaneko finantzaketa da: crowdfundinga.\nFinantzaketa mota honek pertsona fisiko zein juridiko askoren ekarpenen bidez proiektu baten finantzaketa lortzean datza. Orokorrean, bitartekari lanak egingo dituen finantzaketa/inbertsio mota honetan espezializatua den plataforma bat behar da, Crowdfunding Bizkaia kasurako. Crowdfundingaren abantailak beste finantzaketa alternatiboen aurrean hurrengoak dira:\nKomisio murriztuak. Crowdfunding Bizkaiaren kasuan, amaituako proiektuetan lortutako inbertsioaren %1a bakarrik.\nBerme legalak, pribatutasun eta segurtasun bermeak. Bereziki garrantzitsuak, Administrazio Publiko baten lehen Crowdfunding plataforma delarik, Bizkaiko Foru Aldundia hain zuzen ere.\nInbertitzaile askoren erakarpen azkarra. Crowdfundingak inbertitzaileentzako aipatzekoak diren abantailak ere eskuragarri jartzen dituelako: azkartasuna inbertsioaren itzuleran; ekosistema sozial, ekonomiko eta enpresa-ekosistema batean parte hartzeko aukera; zerga-arauan jasotako zerga-pizgarriak, besteak beste.\nETEentzako finantzaketa alternatiboa\nAipatutako finantzaketa alternatiboko aukerekin batera, ETEak jarduerari ekiteko eta bere proiektuen lehen faseak garatzeko business angels edo startup-en inkubagailuen laguntzaz baliatu daitezke. Aipatzekoa da mota bien garrantzia finantzaketa bilatzeko ez ezik, proiektua osatzen duten pertsonak ere enpresa-ekosistema ezagutu dezaten eta bere networking sarea handitzeko abantailez baliotu daitezen.\nHala ere, ETE batek crowdfundinga aukeratzen badu, eskuragai dituen Crowdfunding motak zeintzuk diren azpimarratzea merezi du:\nCrowdequity. Inbertitzaileak enpresaren partaidetza eskuratzen du. Mota hau da Crowdfunding Bizkaian aurkituko duzuna.\nCrowdlending. Inbertitzaileak mailegu bat eskaintzen dio parte hartzen duen proiektuari.\nSari crowdfundinga. Inbertitzaileak, bere ekarpenaren truke, produktu edo zerbitzu bat jasotzen du proiektua burutzean.\nDonazio crowdfundinga. Kasu honetan, ezer espero gabeko inbertsioa da, solidaritatearekin loturik dagoen proiekturen bat babestuz.\nBeste enpresa motentzako aukerak\nEgia da crowdfundinga pertsona guztientzako finantzaketa alternatiboko eredua dela. Hala eta guztiz ere, zerga-arauak zerga-pizgarriak eskaintzen ditu ETEetan eta berrikuntza teknologiko edo sozialeko enpresetan inbertitzen dutenentzako.\nIKUSI CROWDFUNDING BIZKAIAN GAUR EGUN AKTIBO DITUGUN PROIEKTUAK.\nBOXSR eta gizonentzako kosmetika naturala


Alkizako baserriak 2009\nBengotxeko legarratarrek XVIII. mendean eraikitako baserria da. Lortxinatzat ezagutzen den eraikuntzak izen eta grafia ezberdinak eduki ditu: Lerchunaga, Lertxuna, Lorchina eta Lortxina. Bertako biztanleen abizenak, berriz, Legarra, Urkia, Olasagasti eta Mendizabal. XX. mendean Bengotxeko borda bezala erabilia izan da.\nAlkizako etxeen lehen asegurua gauzatu eta beren sailkapena egin zenean, 1563an, Mariategi bazen, “casa menor” deitua. Aritzetegiko Domingo herriko erretorea, 1650ean hil zenean, berriz, etxe hartan bizi zen, jabea izanik, dohain Maria Garro ilobari utzi zion. Biztanleen abizen hauek ezagutzen dira: Aritzegi, Garro, Aierbe, Alkizalete, Gorostidi eta Ugartemendia. Alkizako matrikula parrokialean, 1851-1867 urteetan, ez zen inor bizi, baina, 1867an lehen gorostiditarrak jarri ziren bizitzen.\nMariantonena baserria bazen 1563an eta, 1608an, Alkizako erregidore zen Mariantoneneko Martin. Baserriaren jabeak Aritzetegi, Alkizalete, Legarra eta gorostiditarrak izan dira, urte askotan maizterrak ere bizi izan dira, besteak beste, Saizar abizena zutenak. Haiek baserria utzi eta joan zirenean, gorostiditarrak Mariategi eta Mariantonena bi baserrien jabe egin ziren.\nOlaa edo Errota-zarra\nOlaa edo Errota-zarra aspaldikoa da, agian lehen Egurrola zena gero Olazarra bilakatu zen. Gaurko eraikuntza, 1764an, Zumitzako Jose eta Antzietako Julian Rotetak eraiki zuten. Goiko errota, Errota-zarra (bi errotarri zituen) eta Errota- berri edo Olaberria Udalaren ondasunak izan ziren. XIX. mendean beste herri sailekin batera, errota guztiak enkantean jarri eta pribatizatu egin ziren. 1851-1867 urteetan, Olazarran Alargunsoro eta Esnal bizi ziren eta Olaberrian Beloki eta Gorostidi. XX. mendeko errotariak, berriz, Ezama, Goenaga eta Urruzolako aranburutarrak izan ziren eta gaur Errota-berri Zabala eta Iguaranek, Olaa Donostiako Araiz, Bereziartua eta Bidegainek erabiltzen dituzten, eta Goiko errotan Aranburu eta Tapia familia bizi da.\nAlkizaleteko Graziak, 1583an, herriko erretorea hautatzeko Otsamendiko botoa eman zuen. Hurrengo mendean bi Otsamendi, Goikoa eta Behekoa edo Azpikoa baziren, gainera, Osamendi “de suso” eta “de yuso” bezala agertzen dira. Biztanle eta jabeen artean abizen franko dokumentaturik dago: Alkizalete, Saizar, Legarra, Iguaran, Arana, Agirre, Arsuaga, Arizeta, Roteta, berriro Saizar, Aierbe, Beobide, Goenaga eta Mendiola.\nPedrojoane edo Gorostiaga\nAritzetegiko Aranburutarrek Gorostiaga, Gorostidi edo Pedrojoane izeneko baserria eraiki zuten 1760 aldera eta Frantzisko Alzelay maizterra bizitzen jarri zen eta 1851-1867 urteetan, berriz, Jose Muñoa eta Antonio Rezola senar-emazteak hiru seme-alabekin bizi ziren. Larrunbide-etxeberriko larrartetarrak handik Larraulera joan zirenean, hutsik geratu eta gaur bordatzat darabilte jabeek.\nPeru edo Perurena baserria dokumentuetan oso berandu agertzen da, Alkiza 1731n udalerri egin zenean alegia, 1563an ordea, bi Alkizalete baziren. Haietakoren bat ez ote zen Peru? Perurena legarratarrekin erabat loturik egon da, beste batzuen artean Joan Bautista Legarra erretorearekin, “casa nativa mia de Perurena” baitzioen, bertan bizi izan zen eta Donjuanenea aspaldiko eskola eraiki zuten. 1730-2009 urteetan Legarra, Aranburu, azkenik, 1922an, Krispin Sorarrain Zizurkildik etorri eta, gaur sorarraindarrak, Lasa eta Iriarte bizi dira Perun.\nXIX. mendeko baserri berria da, lehenik, Aginaga- Saletxe bezala agertu zen elizako liburuetan, hots, Aginagako hirugarren etxe bizitzatzat. Artsuaga, Tapia, Goenaga eta Garaiburu abizena dutenak bizi izan dira etxe horretan.\nArpideko Joan, 1583an, erretore aukeratzeko Sarobeko Joanes Etxeberriak botoa eman zuen eta baserri hartan biztanle hauen abizenak aurkitu dira: Sarobe, Etxeberria, Saizar, Intxausti, Zelaia, Agiñalde eta azken aldi honetan Apaiztegikoek erabilia izan da.


20 hiruko LBC Cocinas.com liderrari eraisteko - Euskal Saskibaloi Federazioa\nAlbisteak / Nabariak / 20 hiruko LBC Cocinas.com liderrari eraisteko\n20 hiruko LBC Cocinas.com liderrari eraisteko\nFundacion Bilbao Basket-en ikusgarriko erakustaldia hiruko marratik LBC Cocinas.com taldeari irabazteko. Bigarren mailan, bi luzapen behar izan ziren Hotel Gran Bilbao Berrio Otxoa eta Mungiaren arteko lehian.\nArtxandan eta hiruko marratik iritsi zen jardunaldiko ezustea. 20 hiruko saskiratu zituen Fundación Bilbao Basketek (Pedrosak 6, Del Val eta Peredak 5) LBC Cocinas.com-i irabazteko, azken txanpa ikusgarriarekin: 9 hiruko azken laurdenean (36-30) partidari buelta emateko.\nNahiz eta porrot hau, Errioxako taldea bakarkako lidergoan mantentzen da. Hori bai, Urgatzik zein Ordizia Basoa Banaketak-ek Nacho Arbues-en taldearen emaitza aprobetxatu zuen aldeak murrizteko. Azken minutuan erremontatu zuten gasteiztarrek Disdira Bitxitegiaren zelaian (62-64), Martinez-en hiruko erabakigarriari esker. Eta gipuzkoarrek irabazi egin zuten Atletico San Sebastian-en aurkako derbian (82-64).\nAsteazkenean hasi zen jardunaldia: Redline Mekanika TAKEk Tecnun Askatuak gainditu zuen (82-64). Emaitza honek laugarren postua eman dio Universidad Deusto Loiola Indautxuri: bilbotarrek Arri BKL Senior Mutilak taldeari gailendu zion, 87-69ko emaitzarekin.\nEta asteburuko amaieran, Aranguren Mutilbasket-ek Leioari irabazi zion (69-60), hirugarren laurden bikainari esker (22-12)\nJardunaldiko amaieran iritsi zen asteburuko onena. Bi luzapen izan ziren Hotel Gran Bilbao eta Mungia SK taldeen arteko lehia zuzenean. Bilbotarrek garaipena lortu zuten 93-90ko emaitzarekin eta, orain bigarren postuan daude, igandeko aurkariaren aurretik.\nGoiko postuetan dauden taldeen artean, bakarrik La Sallek ezin izan zuen garaipena lortu. Luzapen baten ondoren, deustuarrek galdu egin zuen Askartza Claret-en kantxan (77-73).\nIgoerarako borrokaren beste protagonistek garaipen erosoak eskuratu zituzten. Alkideba Ointxek ireki zuen jardunaldia Cafetería Tartalo Ibaizabal-i irabazita (80-63). Bilbon, lidergoan mantentzen da Estudios y Obras Rekalde Unamuno, Rodamientos Arizti mendean hartu eta gero (67-40). Eta 51 puntugatik irabazi zion San Prudenciok azken postuan dagoen Easo Tordowineri.\nGainera, Tabirako Baquek erraz gainditu zuen Mekalki Aloña Mendi (82-56). Eta hirugarren garaipen jarraian lortu zuen Erroibide Cárnicas San Marcial-ek (71-64), Salleko Renault Autonervion-en aurkako partidari buelta eman ondoren azken laurden bikainari esker (24-11).\n25 otsaila, 2020|Bigarren Liga Nazionala, Gizonezkoen Bigarren Maila, Lehen Liga Nazionala, Nabariak|


Kutxabanken irabaziak %66 handitu dira irail arte - Ekonomia - Berria\nKutxabanken irabaziak %66 handitu dira irail arte\n"Erabateko zuhurtzia" irizpidearekin jarraitu du bankuak, eta beste 280 milioi jarri ditu horniduretan balantzea indartzeko.\nIrailera arte izan dituen emaitzei buruzko informazioa zabaldu du gaur Kutxabankek, ohar baten bidez. Urteko lehen bederatzi hilabeteetan taldeak 100 milioi euro garbi irabazi ditu. Aurreko urtearekin alderatuz, mozkinak %66 handitu dira. Gehiago ere izan zitekeen, kontuan hartuta balizko galerak estaltzeko 280 milioi gehiago gorde dituela bankuak. Horri esker, kaudimena are gehiago indartu du: Core Tier ratioa %12,9ra igo da, ia 2013ko itxieran baino puntu bat gehiago.\nMailegu eskaintzan hazkunde adierazgarriak izan dituela nabarmendu du bankuak. Hala, urtea hasi zenetik hipoteka berrien kopurua %30 igo da, eta kontsumorako kreditua, %37. Enpresentzako finantzazio berria ere %30 handitu da, aurreko urteko datuekin alderatuta.\nUrte osoko interes marjinak behera egin du, baina ekainetik irailera %1 igo izanari garrantzia eman dio bankuak. Bankuak 256 milioi euro kobratu ditu komisioetan, aurreko urtean baino %7 gehiago. Finantza diru sarrerak zamatu dituzten hainbat faktore aipatu ditu Kutxabank-ek. "Hala nola, legeak ezarriako baldintzen baitan IRPH indizearen ordezkapenak — azaroaren 1ean erabat amaitutako eragiketa — edota zoru-klausura zehatz batzuen desagerpena".\nBerankortasun tasak bere horretan eutsi dio. Talde osoarena %5,8 izan da iraila arte. Zalantzazko aktibo berrien kopurua %50 jaitsi da urtearen joanean.


"Zaila izan da, baina oraindik ere bi tramu sekretupean daude" - Debagoiena - Goiena.eus\n"Zaila izan da, baina oraindik ere bi tramu sekretupean daude"\nXabi Urzelai 2015-09-18 08:00\nKoldo Arana –ezkerrean– eta Asier Rosado –eskuman.\nDomekan egingo dute lehenengoz, Anporretako inguruetan, Arrasateko lehenengo Enduro Txapelketa. Lehenengo pilotua 09:30ean abiatuko da Eroskiko aparkaleku ondoko zelaitik gora, eta goizean zehar lau tramu gainditu beharko dituzte; horietako bi sekretupean daude. Beste bi tramuak dagoeneko buruz ezagutzen dituzte askok, azken asteotan lagun asko ibili delako gora eta behera, bizikleta gainean entrenatzen. Urte osoko lanaren emaitza domekan ikusiko dute antolatzaileek, Asier Rosadok eta Koldo Aranak; eguaztenean izan ginen eurekin.\nEgun gutxi geratzen dira lasterketarako. Ze itxura hartzen diozue?\nLan askoko egunak dira hauek, bizikleta ukitu ere ez dugu egin azken aste honetan, eta aitzurraz ibili gara lanean, azken ukituak egiten. Horrekin batera, beste detaile mordoa ditugu ixtear, baina jendea animatu da, eta pozik gaude.\nZenbat lagunek eman dute izena?\nInternetez izena emateko eguna eguenean amaituko da –atzo– eta orain momentuan [eguazten eguerdia] 89 lagunek dagoeneko eman dute izena. Kontutan hartuta egunean bertan ere izena emateko aukera emango dugula, 100 pilotu inguru espero ditugu [Egunean bertan federatuek 35 euro ordaindu beharko dituzte, eta federatuta ez daudenek 41 euro].\nAnporretan izango da lasterketa. Ikusita egunotan zenbat jende ibili den parajeotan bizikletan, sekretupean egon diren tramuek halaxe jarraitzen dute?\nBai, bai, domekara arte ez dugu esango non dauden, eta orokorrean sekretupean jarraitzen dutela esango nuke. Seguru bateren batek tramuren bat aurkitu duela, bada, aprobetxa dezala, baina egon dadila isilik. Asturiastik izena eman duten batzuk, hain zuzen, horregatik datoz, bi tramu sekretupean ditugulako, eta han ez dutelako halakorik egiten. Seguruenik tramu horietan erabakiko da lasterketa, hor ikusten da pilotuen trebezia, eta halako probetan guk sekulako garrantzia ematen diogu horri; beste ukitu bat ematen diote lasterketari.\nBadirudi eguraldiak lagundu egingo duela, nahiz eta pilotu batzuk gurago izaten duten lokatz artean ibiltzea.\nAntolatzaileok gurago dugu eguraldi ona egitea, besteak beste, proba erosoago antolatzeko, ikusle gehiago animatzeko... Baina egia da pilotu batzuk gurago izaten dutela lokatzetan ibiltzea. Azken baten, lokatzetan ibiltzera ohituta daudenez, esaterako, Madrilgo pilotuek baino abantaila handiagoa dute, han ez duelako horrenbeste euri egiten.\nDena dela, azken egunetan egindako euria ondo etorri zaizue.\nEz du nahikoa egin, oraindik hauts asko dago tramu askotan. Euri gehiago egin izan balu lurra egonkorrago egongo litzateke, baina txukun dago dena.\nJende ona etorriko da?\nBai, maila oso oneko pilotuak etorriko dira. Beste asko dagoeneko Ainsan daude [Huesca], datozen asteotan bertan egingo duten Enduro World Series lasterketarako prestatzen, eta beste batzuk Arrasateko lasterketa aprobetxatuko dute entrenamendu modura. Esaterako, Markel Uriartek, eta inguruko beste hainbat lagunek.\nIkusleei begira, zeintzuk dira tramuak ikusteko leku aproposenak?\nAzken orduko arazorik ez baldin badaukagu, pilotuak Eroski ondoko parketik irtengo dira, kamioi batetik irteten joango dira, arrapala batetik jaitsita. Batetik bestera 20 segundo gordeko ditugu, eta denbora konkretu bat izango dute lehenengo tramura iristeko.Hala, lehenengo tramua erlojupean egin ostean, bigarrenerako bidea hartuko dute. Horrenbestez, lasterketa ondo jarraitzeko ikusleek batera eta bestera ibili beharko dute, oinez. Bestela, tramu bakarra baino ezingo dute ikusi.\nMendian oinez ibiltzeko asmoz joan beharko dute, horrenbestez.\nOndo ikusi gura badute bai. Gainera, autoei ez diegu Anporretara sartzen utziko, arazoak saihesteko, horrenbestez, autoan datorrenak Zigorrola inguruan aparkatu beharko du autoa, edo Eroskin bestela. Tramu batzuk Anporretaren goialdean daude, baina esaterako, lehenengo tramuaren amaiera behealdean dago, Institutoaren atzetik berehala, oinez 10 minutu.\nZapatutik, bada, giro polita egongo da inguru horretan.\nHori espero dugu. Kanpoko jendea furgoneta, autokarabana eta halakoetan etorriko da, eta zapatuan bertan entrenatzeko aukera emango diegu pilotu guztiei. Hori bai, bi tramotan. Beste biak, esan dugu, domekara arte sekretupean egongo dira.


Benito Lertxundik 2016ko Adarra saria jasoko dau - bizkaie.biz\nBagilaren 21ean emongo deutsie Adarra saria Benito Lertxundiri, Victoria Eugenia antzokian egingo dan ekitaldian. Bertan, ganera, kontzertua emongo dau oriotarrak. 1960ko hamarkadan kantuan hasi zanetik, Lertxundik euskal musikan egin dauen ibilbide luze eta nabarmena gogoan hartu nahi dau Donostiako Udalak.\nArrazoi ugari aitatu ditu Donostia Kultura erakundeak Benito Lertxundiri 2016ko Adarra saria emoteko. Alde batetik, kanta herrikoiak berreskuratu, moldatu eta gizarteratzeko egin dauen ahalegina. Lertxundik herri ondareari egindako ekarpen zabala azpimarratu dabe sariaren antolatzaileek. Bestetik, abestien konposizinoan be lan ona egin dauela uste dabe.\nBenito Lertxundi 1960ko hamarkadan hasi zan kontzertuak emoten eta gaur egun zeregin horretan segiduten dau. Makina bat disko plazaratu ditu. Horregaitik, Donostiako Udalak nabarmendu dau, ibilbide luzea egin dauela eta egoera kultural eta garai ugaritan ibili dala lanean.\nSaria bagilaren 21ean, Musikearen Nazinoarteko Egunean, egingo dan ekitadian emongo deutsie, Donostiako Victoria Eugenia antzokian. Marijose Rekalde artisteak egindako oroigarria emongo deutsie. Ganera, kontzertua emongo dau Lertxundik berak eta musikari eta abeslari ugari izango ditu alboan: Angel Unzu, Olatz Zugasti, Amaiur Cajaraville, Pello Ramirez, Juantxo Zeberio, Gurutz Bikuña eta abar.


Nola berreskuratu ezabatutako mezuak gure Android telefonotik | Androidea\nNola berreskuratu ezabatutako mezuak Android-en\nAndroid erabiltzaile askori eragiten dien arazoa. Akats baten ondorioz ezabatu beharko ez zenukeen mezua ezabatzen amaitzen duzu. Hau aldian-aldian gertatzen den zerbait da, ez soilik mezuekin. -Rekin ere gertatzen da artxiboaberaz, bideoak telefonoz, eta aldian-aldian. Erabiltzaile askoren galdera da egoera horietan zer egin behar duten. Errealitatea da aukera pare bat daudela telefonoan horrelako mezuak berreskuratzeko.\nTelefonoaren erretiluan SMS mezu bat akatsen bidez ezabatu baduzu, konponbide pare bat daude. Batetik, telefonoan metodo bat probatu dezakegu. Zer gehiago, Androidentzako aplikazioak daude guretzat lagungarriak izango direnak kasu honetan. Bi metodo horiei buruzko informazio gehiago emango dizugu.\nLogikoa den bezala, egoera mota honetan, denbora faktore erabakigarria da horrek lagunduko digu edo gure aurka jokatuko du. Zenbat eta denbora gutxiago igaro mezu hau ezabatu zenuenetik, orduan eta errazagoa izango da Android-etik akats bidez ezabatu ditugun mezuak berreskuratzea.\n1 Lehen aukera\n2 Bigarren aukera\nAndroid telefonoetarako tresna batzuk daude erabilgarri eta telefonoan ezabatutako mezuak berreskuratzen lagun dezakete. Bide honetatik, onenetarikoa eta kasu askotan erabil dezakeguna, ezabatutako kontaktuetarako ere Coolmuster da. Ahal duzu bisitatu enpresaren webgunea tresna honi buruz gehiago jakiteko. Telefonoan instalatu ondoren, mezuak berreskuratzeko prozesua abiaraz dezakegu.\nDuzu, hurrengo urratsa da konektatu Android telefonoa ordenagailura USB kable bidez. Ondoren, gaitu behar duzu USB arazketa modua telefonoan. Horretarako, lehenik eta behin garatzaileen aukerak aktibatuta izan behar dituzu. Hori dela eta, lehenengo gauza ezarpenetara joan eta azken atalean sartzea da, gailuaren informazioa. Bertan hainbat aldiz klik egin behar duzu eraikuntza-zenbakian, garatzaileen aukerak aktibatu direla dioen mezua agertu arte.\nHori amaitutakoan, garapen aukera hauek Android ezarpenetan bistaratuko dira. Haien barruan hau topatuko dugu arazketa modua izeneko atala, hau da, aktibatu behar duguna. Hori dela eta, lauki hori markatzen dugu. Dagoeneko zerbait gorago azaldu dugu. Modu honetan, USB arazketa modu hau dagoeneko aktibatuta dago Android-en.\nHori egin denean, jarraitu berreskurapen programaren argibideak. Bukaeran bilaketa-motor batera eramango gaitu, telefonoaren datuak aurkituko ditugu, baita duela gutxi ezabatutako informazioa ere. Kasu honetan, testu mezuak Android-en gordetzen diren karpeta aurkitu behar dugu.\nHorretarako, programa erabiliz karpetak ikusiko ditugu eta testu mezu hauek zein diren ikusi ahal izango dugu. Bertan duela gutxi telefonoan zeuden eta berreskura ditzakegun SMS guztiak aurkituko ditugu. Aski dugu hautatu interesatzen zaizkigunak eta itzuli. Horrela, telefonoan berriro gehi ditzakegu edo ordenagailuan gorde ditzakegu kopia gisa.\nBaliteke erabiltzaile batzuentzat lehen sistema hau konplexu samarra edo luzeegia izatea. Zorionez, irtenbide gehiago ditugu zentzu horretan. Android-en mezuak berreskuratu ditzakegunez edozein aplikazioen bidez. Play Store-n zentzu horretan laguntza handia izan dezaketen aplikazioak aurkitzen ditugu. Adibidez, deien SMSen babeskopia eta berreskurapena dago.\nTelefonoan instalatu dezakegun aplikazioa da. Bere funtzionamendua fitxategiak berreskuratzeko aplikazio horien antzekoa da. Hori dela eta, zaindu egingo da ezabatu ditugun mezuak aurkitu. Duela gutxi ezabatu dugun mezua bada, ez duzu arazorik izango erraz aurkitzeko.\nAplikazioa doakoa da, nahiz eta iragarkiak barruan izan. Android-en deskargatu daiteke ondorengo estekan. Zentzu honetan kontuan hartzeko aukera ona.\nSMSen babeskopia eta lehenerapena\ngaratzailea: SyncTech Pty Ltd.\nArtikuluaren bide osoa: Androidea » Tutoretzak » Nola berreskuratu ezabatutako mezuak Android-en\nOPPOk Europako merkatu berrietan sartu zela berretsi du\nNola sortu teklatu lasterbideak Android-en


ARGIAK, MUSIKA, EKIN!, SUAKAIREKIN, GAZTELUGIBELEN – PamplonaEsCultura\nSuakaik emanen dio hasiera 2021eko Harresien Jaialdiari, ‘Argiak, Musika, Ekin!’ ikuskizunarekin, abuztuaren 2an, 22:00etatik aurrera, Gaztelugibelen, 15. zenbakiaren parean. Sarrera librea, leku guztiak bete arte.\nZinemaren emozioa agertokira eramanda, oraingoan, zuzeneko jatorrizko soinu-bandarekin. Ikuskizunak irauten duen 70 minutuetan etenik gabeko bidaia bizitzen ahalko da zinemaren historiako soinu-bandarik garrantzitsuen eta erakargarrienetan barna. Kalitate handiko ekoizpen paregabe honek bi pasio handienetako gerturatzen die ikusleei: zinema eta soinu-bandak, formatu bakar eta originalean.\nEsperientzia paregabea da, guztiz murgilgarria eta, batez ere, pertsonala. 360º-ko formatu berrian, publikoak inoiz ikusi ez duen ikus-entzunezko ikuskizun batez gozatzen ahalko du, non artistek bertaratuen artean zirkulu bat osatuko baitute. Soinu inguratzailea eta 360ko argiak protagonistak izanen dira bereziki eta, ikuskizunaren barruan, pertsona bakoitzak ikuspegi bitxiaz eta bereziaz gozatzen ahalko du, bizipen paregabe baten parte izaki.


Hodi berria sartzen ari dira Umerezko depositutik - Oñati - Goiena.eus\nHodi berria sartzen ari dira Umerezko depositutik\nOihana Elortza 2014-04-29 12:28\nErrepide ertza zulatuko dute\nSan Martinetik Asentzio aldera doan bidea itxita dago astelehen arratsaldetik, errepidea zulatu behar dutelako. Umerezko ur depositutik San Martin auzoraino hoditeria berria sartu behar dute, eta lan horiek egiteko egongo da itxita bide hori. Eguraldiak oztoporik jartzen ez badu, lauzpabost astez egongo da itxita.\nSan Martin auzoko bizilagunek duten ur presio baxuari irtenbidea emango dion obra egiten hasi dira aste honetan. Hodi berria sartuta konponduko dute ur presio baxuaren arazoa. Horrela, Umerezko depositutik San Martin auzoko goi alderaino sartuko dute tubo berria. Eta horretarako, errepidea zulatuko dute. Tolosako Etxaide Eraikuntza enpresa ari da lanak egiten. Bertako langile batek adierazi duen moduan, 250 mm-ko diametroa duen fundiziozko hodi berri bat sartuko dute; 465 metro tubo guztira. Orain arteko hoditeria zaharra, baina, ez dute kenduko; baliogabetu bai, baina kendu ez. Aurrentzean, hala ere, Urkuluko ura edango dute San Martingo bizilagunek ere, orain arte bezala, baina presio handiagoa izango dute.\nLur azpian sartuko duten hoditeria berri hori errepide ertzetik sartuko dute ibilbidearen zati handienean, San Martingo goi aldeko lur zatian izan ezik. Puntu horretan estaka batzuk jarri dituzte zuloa egingo duten lur eremua markatzeko.\nAstelehen arratsaldean itxi zuten herritar askok paseatzeko erabiltzen duten errepide zatia. Makinak eta lanerako lanabesak sartu, eta martitzen goizean hasi zituzten lanak. Euri asko egiten ez badu, laupabost aste beharko dituzte lanak bukatzeko, bestela, gehiago.